title: Anna Boleyn

text: Myöhemmällä iällään Anna Boleyn ei ollut erityisen hyvissä väleissä isänsä kanssa, mutta lapsena hän halusi miellyttää tätä. Hänen suhteensa sisareensa Maryyn oli myrskyisä, sillä hän ei hyväksynyt Maryn toista aviomiestä, joka oli yhteiskunnallisessa arvoasteikossa Boleynin perheen alapuolella ja vain rivisotilas. Anna Boleynin suhde äitiinsä ja veljeensä oli paljon parempi, ja hänellä oli läheiset välit kumpaankin.


title: Anna Boleyn

text: Boleynit eivät olleet ylhäisintä aatelia, ja heillä oli ollut vaikutusvaltaa vasta neljän sukupolven ajan. Anna Boleynin isä oli avioitunut vaikutusvaltaiseen Howardin sukuun. Anna Boleyn oli kuitenkin aristokraattista syntyperää: hänen esi-isiinsä kuului muun muassa Lontoon pormestari, herttua, jaarli, kaksi ylhäissyntyistä naista sekä ritari. Anna Boleyn oli ehdottomasti ylhäissyntyisempi kuin kaksi muuta Henrik VIII:n vaimoa, Jane Seymour ja Katariina Parr. Hän oli myös Henrikin viidennen vaimon, lady Katariina Howardin serkku.


title: Anna Boleyn

text: Anna Boleynin isä Thomas Boleyn oli arvostettu diplomaatti ja lahjakas kielissä. Hän oli sekä Henrik VII:n että Henrik VIII:n suosikki: jälkimmäinen lähetti hänet useisiin diplomaattisiin tehtäviin Eurooppaan, missä hänen ammattitaitonsa ja viehätysvoimansa toivat hänelle monia ihailijoita, heidän joukossaan arkkiherttuatar Margareeta Itävaltalainen, Pyhän saksalais-roomalaisen keisarikunnan keisari Maksimilian I:n tytär. Margareeta hallitsi tuolloin Alankomaita isänsä puolesta ja huolehti veljenpojastaan ja kolmesta veljentyttärestään. Thomas Boleyn teki Margareetaan niin suuren vaikutuksen, että tämä tarjosi Boleynin nuorimmalle tyttärelle Annalle paikkaa hovissaan. Tavallisesti tytön oli oltava kaksitoistavuotias saadakseen sellaisen kunnianosoituksen, mutta Anna saattoi olla hieman nuorempi, sillä Margareeta kutsui viittasi häneen usein sanoin ”la Petite Boleyn”. Nimitystä käytetään kuitenkin usein todisteena siitä, että Anna oli syntynyt vuonna 1501 eikä vuonna 1507. Hän teki Alankomaissa hyvän vaikutuksen hyvillä käytöstavoillaan ja päättäväisyydellään tehdä kovasti töitä koulutuksensa hyväksi. Hänen uskotaan olleen Alankomaissa keväästä 1513 syksyyn 1514 saakka.


title: Anna Boleyn

text: Aikalaiset eivät pitäneet Anna Boleynia suurena kaunottarena. Hän oli liian laiha ja hänen hipiänsä liian tumma sen ajan kauneusihanteiden mukaan. Monet miehet kuitenkin kommentoivat hänen upeita tummia silmiään ja kaunista tummaa tukkaansa. Kaikkein kuuluisin häneen ihastuneista miehistä oli tietenkin kuningas Henrik VIII. Useimmat aikalaismaalarit maalasivat Annalle vaaleat hiukset, koska halusivat imarrella mallinsa kauneutta. Anna Boleyn täydensi ulkonäköään myös muodin tajullaan: hän inspiroi monia uusia tyylejä ja oli todennäköisesti suurin tyyliesikuva omana aikanaan. Eräs italialainen, joka tapasi Anna Boleynin vuonna 1532, kirjoitti, että tämä ”ei ollut yksi maailman kauneimmista naisista”, mutta toiset pitivät häntä ”melko kauniina” ja ”nuorena ja viehättävän näköisenä”. Hänen eloisuuttaan pidettiin myös hurmaavana. William Forrest, joka kirjoitti aikalaisrunon Katariina Aragonialaisesta, kehui Annan ”erinomaista” kykyä tanssia ja kirjoitti: ”Siinä vasta oli nuori nainen, joka osasi kulkea kevein askelin.”


title: Anna Boleyn

text: Anna Boleynin persoona oli monimutkainen ja ristiriitainen. Kuvauksia ovat suuresti vääristäneet ne, jotka vastustivat hänen kiistanalaista avioliittoaan ja radikaalia uskonnäkemystään. Hän oli harras kristitty renessanssin humanismin perinteiden hengessä (protestantiksi kutsuminen olisi liian vahvasti sanottu). Hän oli myös antelias hyväntekijä ja vastoin suosittua tarinaa erittäin tunteikas. Nuorena hän oli ”suloinen ja iloinen” ja nautti uhkapeleistä, viinistä ja juoruista. Hän oli myös rohkea ja karismaattinen. Hänen henkilökohtaiset tunnuslauseensa vaihtelivat hänen ja Henrik VIII:n suhteen aikana iloluontoisen itsepäisestä tunnuslauseesta ”Niin käyköön, nuriskoon kuka haluaa” aina kruunajaistunnuslauseeseen ”Kaikkein onnellisin” (). Ranskan suurlähettiläs Giles de la Pommeraye ylisti Anna Boleynin mahtavaa älyä ja vaikutusvaltaa Englannin ulkopolitiikassa. Anna saattoi kuitenkin olla myös hillitön, neuroottinen ja pahansisuinen.


title: Anna Boleyn

text: Alankomaiden jälkeen hän vietti joitakin vuosia Ranskassa. Alun perin hän siirtyi Ranskaan Henrik VIII:n sisaren ja Ranskan uuden kuningattaren Maria Tudorin hovineidoksi, mutta kun tämä palasi Englantiin iäkkään miehensä kuoltua, Anna Boleyn jäi Ranskan hoviin. Hänestä tuli uuden kuningattaren Clauden suosima hovineito, ja hän toimi myös tulkkina, kun englantilaisia vieraita saapui tapaamaan kuningatarta. Kuningattaren taloudessa oleskellessaan hän oppi puhumaan ranskaa ja tutustui perusteellisesti Ranskan kulttuuriin ja etikettiin. Hän kiinnostui myös muodista ja uskontofilosofiasta, joka vaati kirkkoa uudistumaan. Hänen eurooppalainen koulutuksensa päättyi talvella 1521, kun hänen isänsä käski hänen palata Englantiin. Hän purjehti Englantiin Calais’n kaupungista tammikuussa 1522.


title: Anna Boleyn

text:
Englantiin paluunsa jälkeen Anna Boleynista tuli Henrik VIII:n espanjalaisen vaimon, kuningatar Katariina Aragonialaisen hovineito. Kuningattaren synnyttämät pojat olivat kaikki kuolleet pieninä. Katariina oli suosittu kansan keskuudessa, vaikka hän ei ollut enää vähään aikaan ollut aktiivisesti mukana politiikassa tai hovielämässä.
Anna Boleyn esiintyi ensi kertaa hovissa naamiaistanssiaisissa maaliskuussa 1522 esittäessään taidokkaan tanssin yhdessä kuninkaan sisaren Mary Tudorin ja oman sisarensa, kuninkaan rakastajattaren Mary Boleynin kanssa. Anna Boleyn esitti kärsivällisyyttä, mikä oli ironista ajatellen hänen sitkeyttään kuninkaan avioerohankkeen aikana. Anna Boleyn tunnettiin hovin muodikkaimpana ja ansioituneimpana naisena, ja häneen viitattiin sanoin ”muodin kuvastin”.


title: Anna Boleyn

text: Tuolloin vuoden 1522 tienoilla häntä haikaili Northumberlandin jaarlin poika Henry Percy. Heidän suhteensa todellisesta luonteesta ei ole selvyyttä, mutta todettakoon, että heidän kihlautumistaan olisi ollut mahdoton purkaa, jos suhde olisi pantu täytäntöön, ja Anna oli nähnyt liian monen maineen menneen pilalle, jotta olisi uskaltanut vaarantaa omaansa.


title: Anna Boleyn

text: Romanssi päättyi 1523, kun lordi Henryn isä kieltäytyi antamasta siunaustaan avioliitolle kuultuaan siitä kardinaali Wolseylta. Joidenkin mukaan suhde lopetettiin salaa siksi, että Henrik VIII halusi Annan itse. Asian todenperäisyydestä on mahdotonta sanoa mitään, sillä historioitsijat ovat asiasta eri mieltä. Weir esimerkiksi uskoo sen pitävän paikkansa. Anna Boleyn lähetettiin joksikin aikaa pois hovista Heverin linnaan Kentiin. Hän vietti Heverissä kesän, ennen kuin palasi hoviin ja keräsi ympärilleen joukon naisystäviä ja miesihailijoita, joihin hän kuitenkin suhtautui viileästi. Hänen serkkunsa, runoilija Thomas Wyatt moitti häntä saavuttamattomaksi ja temperamenttiseksi näennäisestä kainoudesta ja vaiteliaisuudesta huolimatta. Henrik VIII rakastui Anna Boleyniin 1525 ja alkoi tavoitella tätä.


title: Anna Boleyn

text: Annan sisar Mary Boleyn oli aiemmin vuosina 1519–1521 ollut kuninkaan rakastajatar. Suhde päättyi, kun Mary naitettiin hovimies William Careylle. Huhuttiin, että Maryn kaksi lasta olisivat olleet Henrikin, vaikka lapset syntyivät ilmeisesti suhteen virallisesti päätyttyä. Mitään todisteita ei ole myöhemmästä huhusta, jonka mukaan Anna Boleynin äitikin olisi ollut Henrik VIII:n rakastajatar. Vaikuttaa siltä, että skandaalinkäryiset syytteet saivat alkunsa siitä, että Elizabeth Boleynin nimi sotkettiin kuninkaan varhaiseen rakastajattareen Elizabeth Blountiin. Henrikin suhde Mary Boleyniin oli päättynyt jo jonkin aikaa ennen kuin hän ryhtyi suhteeseen Anna Boleynin kanssa. Anna Boleyn oli palannut Englantiin vuonna 1521, mutta suunniteltu avioliitto irlantilaisen serkun kanssa jäi solmimatta, ja kardinaali Wolsey lopetti hänen ja Percyn romanssin. 1520-luvun puoliväliin saakka hänestä ei vielä juuri ollut kuultu.


title: Anna Boleyn

text: Henrik VIII pommitti Annaa kymmenillä rakkauskirjeillä. Usein ajatellaan, että Henrikin ihastus Annaan sai hänet etsimään keinoa mitätöidä ensimmäinen avioliittonsa. On kuitenkin todisteita siitä, että Henrik on voinut yhtä hyvin päättää lakkauttaa avioliittonsa Katariina Aragonialaisen kanssa vain siitä syystä, ettei tämä ollut synnyttänyt hänelle poikaa. Henrik uskoi poikaperillisen olevan välttämätön, jotta Tudorin hallitsijasuku ei sammuisi. Tudorit olivat nousseet valtaan vasta hänen isänsä Henrik VII:n myötä tämän voitettua Bosworthin taistelun vuonna 1485.


title: Anna Boleyn

text: Aluksi Anna Boleyn pidettiin taka-alalla, mutta vuonna 1528 oli jo yleisessä tiedossa, että Henrik aikoi mennä hänen kanssaan naimisiin. Anna Boleyn pitäytyi erossa politiikasta ja oli ystävällisissä väleissä kardinaali Wolseyn kanssa siitä huolimatta, että hänen isänsä ei voinut sietää kardinaalia. Hovissa Anna Boleyn riemuitsi uudesta elämäntyylistään: Henrik maksoi kaiken ja lahjoitti hänelle upeita pukuja ja koruja.


title: Anna Boleyn

text: Anna Boleyn ei aikonut maata Henrikin kanssa ennen avioliittoaan, sillä esiaviollinen seksi saattaisi johtaa siihen, että suhteesta mahdollisesti syntyvät lapset olisivat aviottomia. Hän sai kuitenkin jo ennen avioliittoa oman talouden ja useita hovinaisia, mikä kertoi siitä, että hänestä tulisi seuraava kuningatar.


title: Anna Boleyn

text: Vaikutti siltä, ettei paavi Klemens VII vielä 1529 ollut sen enempää kuin vuonna 1527 aikeissa myöntää Henrikille avioeroa. Anna Boleynin liittolaiset ilmoittivat, että osaongelmana oli hänen liittolaisekseen luultu kardinaali Wolsey, joka oli vakuuttanut Anna Boleynille, että paavi tekisi hänestä kuningattaren. Kardinaalin vastustajia oli ollut hovissa jo vuosikymmenen ajan, ja heistä Anna Boleyn oli sopiva välikappale kardinaalin kaatamiseen. Henrik kieltäytyi uskomasta, kunnes Wolseyn lupaukset paljastuivat katteettomiksi, kun yksi paavin lähettiläistä ei suostunut tekemään kuninkaalle mieliksi vaan siirsi asian käsittelyn takaisin Roomaan.


title: Anna Boleyn

text: Anna Boleyn painosti kuningasta, kunnes Wolsey 1529 erotettiin virastaan. Henrik vaati Wolseya palaamaan Yorkiin ja pysymään erossa politiikasta. Kardinaali anoi Anna Boleynia auttamaan hänet takaisin valtaan, mutta tämä ei suostunut. Wolsey yritti sitten juonittelemalla saada paavin tukea. Kun se paljastui, Henrik käski pidättää Wolseyn. Jos Wolsey ei olisi kuollut sairauteen vuonna 1530, hänet olisi saatettu teloittaa maanpetoksesta. Seuraavana vuonna Katariina Aragonialainen karkotettiin hovista.


title: Anna Boleyn

text: Kun Wolsey oli poissa, Anna Boleynista tuli hovin vaikutusvaltaisin jäsen. Hänellä oli huomattavasti valtaa nimityksissä ja poliittisissa asioissa. Hän otti yhteen kuninkaan uuden tärkeimmän ministerin, sir Thomas Moren kanssa, sillä tämä vastusti katolisen kirkon reformaatiota, jota taas Anna Boleyn veljineen kannatti. Hänen tyytymättömyytensä Vatikaaniin sai hänet myös tarjoamaan Henrikille uutta vaihtoehtoa: hän ehdotti, että kuningas noudattaisi niiden William Tyndalen kaltaisten uskonnon radikaalien neuvoja, jotka kielsivät paavin arvovallan ja olivat sitä mieltä, että monarkin tuli johtaa oman kansakuntansa kirkkoa. Kun Canterburyn arkkipiispa William Warham kuoli, Anna Boleyn sai nimitetyksi virkaan omaan perheensä kappalaisen, Thomas Cranmerin. Hän myös helpotti Thomas Cromwellin nousua kuninkaan suosimaksi neuvonantajaksi.


title: Anna Boleyn

text: Tänä aikana Anna Boleynilla oli merkittävä rooli Englannin asemassa ulkomailla, sillä hän oli mukana lujittamassa Englannin ja Ranskan liittoa. Hänellä oli erinomaiset suhteet Ranskan suurlähettilääseen Giles de la Pommerayeen, joka oli ihastunut häneen. Suurlähettilään avulla hän auttoi järjestämään talvella 1532 Calais’ssa tapaamisen, jossa Henrik toivoi saavansa Ranskan kuningas Frans I:n tuen uudelle avioliitolleen.


title: Anna Boleyn

text: Ennen Calais’n matkaa Henrik antoi Anna Boleynille Pembroken markiisittaren arvonimen. Hänen perheensäkin hyötyi: hänen isästään, joka oli jo Rochfordin varakreivi, tuli Ormonden ja Wiltshiren jaarli. Anna Boleynin ansiosta hänen leskeksi jäänyt sisarensa Mary Boleyn sai 100 punnan vuosittaisen eläkkeen ja tämän poika Henry Carey sai korkealaatuista koulutusta arvostetussa sisterssiläisluostarissa.


title: Anna Boleyn

text: Calais’n tapaaminen oli poliittinen riemuvoitto, sillä Ranskan hallitus antoi tukensa Henrikin uudelle avioliitolle. Alison Weirin mukaan Henrik ja Anna Boleyn täydellistivät suhteensa Calais’n matkan jälkeen, ja pian Anna Boleyn tuli raskaaksi. Henrik oli riemuissaan, ja hänet ja Anna Boleyn vihittiin salaa tammikuussa 1533, ja he saivat viimeinkin täydellistää suhteensa seitsemän vuoden jälkeen. Itse asiassa Henrikistä tuli bigamisti, sillä hänen ensimmäistä avioliittoaan ei ollut vielä mitätöity.


title: Anna Boleyn

text: Katariina Aragonialainen menetti virallisesti kuningattaren arvonimensä, kun Anna Boleyn kruunattiin kesäkuussa 1533. Paavia vastustaen Cranmer julisti nyt, että Englannin kirkon pää oli Henrik eikä Rooma. Niin koitti kuuluisa välirikko Rooman kanssa, joka merkitsi Englannin loppua katolisena maana. Vain harvat tajusivat asian merkitystä tuolloin, ja vielä harvempi oli valmis puolustamaan paavin auktoriteettia. Anna Boleyn oli iloissaan asioiden kulusta: hän oli katolinen, mutta piti paavinvaltaa turmeltuneena ja sen vaikutusta kristinuskon moraaliin epäsuotuisana.


title: Anna Boleyn

text: Kruunajaisten jälkeen Anna Boleyn asettui rauhassa aloilleen ja odotti lapsensa syntymää. Hän oli hyvin ahdistunut, kun Henrik ihastui erääseen hovinaiseen, mistä aiheutui heidän ensimmäinen suuri riitansa. Tyttö oli vain ohimenevä ihastus, eikä Henrik halunnut vaarantaa vaimonsa raskautta.


title: Anna Boleyn

text: Henrikin ja Anna Boleynin lapsi syntyi syyskuun 7. päivänä 1533 kuninkaan lempipalatsissa Greenwichissa. Lapsi oli tyttö ja sai nimen Elisabet kuninkaan äidin, Yorkin Elisabetin kunniaksi. Prinsessalle järjestettiin upeat ristiäiset, mutta Anna Boleyn pelkäsi, että Katariina Aragonialaisen tyttärellä Maryllä olisi yhä tarpeeksi tukijoita, jotka uhkaisivat Elisabetin asemaa. Henrik lohdutti vaimonsa pelkoa erottamalla Maryn tämän palvelijoista ja lähettämällä tämän vartioitavaksi Hatfield Houseen, missä prinsessa Elisabetilla oli oma mahtava henkilökuntansa ja palveluskuntansa. Maalaisilma oli parempi lapsen terveyden kannalta, mutta Anna Boleyn oli rakastava äiti, joka kävi usein tapaamassa tytärtään. Hänen vierailuidensa aikana nähtiin yhteenottoja hänen ja prinsessa Maryn välillä, joka nimitti häntä ”isäni rakastajattareksi”. Anna Boleyn kutsui puolestaan prinsessa Marya ”kirotuksi äpäräksi”.


title: Anna Boleyn

text: Anna Boleynilla oli suurempi henkilökunta kuin Katariina Aragonialaisella: häntä palveli yli 250 palvelijaa aina papeista tallipoikiin. Hänellä oli myös yli 60 hovineitoa, jotka palvelivat häntä ja kulkivat hänen perässään juhlatilaisuuksissa. Vastineeksi hovineitojen vanhemmat toivoivat kuningattaren olevan hyvä emäntä ja järjestävän hovineidoilleen sopivia avioliittoja. Hän piti tiukkaa kuria ja valvoi hovineitojensa moraalia: hän torui esimerkiksi Margaret Sheltonia saatuaan selville, että tämä kirjoitteli runoja rukouskirjaansa. Anna Boleynin palveluksessa oli myös lukuisia pappeja, jotka toimivat hänen rippi-isinään, kappalaisinaan ja uskonnollisina neuvonantajinaan. Hänen suosikkinsa oli maltillinen pappi Matthew Parker, josta tuli yksi modernin Englannin kirkon pääarkkitehdeista Anna Boleynin tyttären Elisabet I:n hallituskaudella.


title: Anna Boleyn

text: Anna Boleynin maine uskonnon uudistajana levisi halki Euroopan, ja protestantit ylistivät häntä sankarittareksi. Muun muassa Martti Luther piti hänen nousuaan valtaistuimelle hyvänä merkkinä. Anna Boleyn pelasti myös ranskalaisradikaali Nicolas Bourbonin, jonka Ranskan inkvisitio oli tuominnut kuolemaan. Hän vetosi Ranskan kuningasperheeseen, joka säästi Bourbonin hengen palveluksena Englannin kuningattarelle. Bourbon kutsui häntä myöhemmin ”kuningattareksi, jota Jumala rakastaa”. Vaikka Anna Boleyn edisti uskonpuhdistusta ja erityisesti Raamatun kääntämistä englannin kielelle, hän ei kiistänyt pyhää transsubstantiaatio-oppia. Hän oli antelias hyväntekijä, joka jakoi almuja köyhille ja rahoitti erilaisia koulutusjärjestöjä. Hän ompeli hovinaisineen usein paitoja köyhille.


title: Anna Boleyn

text: Anna Boleyn johti upeaa hovia. 1500-luvulla kuninkaallisten oletettiin olevan mahtavia saadakseen kansan uskomaan monarkian tärkeyteen ja voimaan. Anna Boleyn käytti suuria summia pukuihin, jalokiviin, päähineisiin, strutsinsulkaisiin viuhkoihin, ratsastustarvikkeisiin ja hienoihin huonekaluihin ja verhoiluihin. Kuninkaallinen pari myös restauroi lukuisia palatseja.


title: Anna Boleyn

text: Nuorten hovimiesten joukko kävi yhä kuningattaren huoneistossa, missä he flirttailivat tämän hovinaisten kanssa ja luvan siihen saatuaan tanssivat kuningattaren kanssa. Anna Boleyn ei kuitenkaan koskaan tehnyt mitään sopimatonta ja meni jopa niin pitkälle, että moitti heitä, mikäli he olivat liian tuttavallisia joko hänen tai hänen hovinaistensa seurassa. Siinä ei ollut mitään uutta, sillä joukko nuoria miehiä oli pyörinyt myös Katariina Aragonialaisen ympärillä 1510-luvulla. Vasta myöhemmin tällainen käytös alkoi vahingoittaa Anna Boleynin mainetta.


title: Anna Boleyn

text: Anna Boleynin avioliitto oli myrskyisä: välillä kuninkaallisen parin elämä oli rauhallista ja rakkauden täyteistä, mutta Henrikin alituinen uskottomuus loukkasi suuresti hänen uutta vaimoaan, joka reagoi itkuisesti ja raivoisasti jokaiseen uuteen rakastajattareen. Henrik taas piti Anna Boleynin räikeitä mielipiteitä uskonnosta ja politiikasta ahdasmielisyytenä sekä tämän kyvyttömyyttä synnyttää poika petoksena. Anna Boleynin toinen raskaus päättyi keskenmenoon kesällä 1534. Jotkut elämäkerrat ovat esittäneet teorian, jonka mukaan Anna Boleyn saattoi olla Rhesus-negatiivinen, jolloin ensimmäinen raskaus kehitti hänen veressään vasta-ainetta, joka tuhosi seuraavien sikiöiden Rhesus-positiiviset punasolut kohtalokkain seurauksin. Sellainen fysiologinen seikka ei ollut tiedossa 1500-luvulla (se tunnistettiin vasta vuonna 1940) ja saattoi hyvinkin selittää hänen kolme keskenmenoaan prinsessa Elisabetin jälkeen. Jos niin oli, silloin Anna Boleyn ei olisi voinut saada enää lapsia.


title: Anna Boleyn

text: Ranskan suurlähettiläs ihmetteli kuningasparin jäisiä välejä tanssiaisissa vuonna 1535. Kun hän kysyi Anna Boleynilta asiasta myöhemmin samana iltana, tämä naurahti surumielisesti ja sanoi, että hän tunsi olonsa äärimmäisen yksinäiseksi ja tunsi koko hovin seuraavan häntä katseellaan.


title: Anna Boleyn

text: Painostava ilmapiiri sai hänen temperamenttinsa räjähtämään, ja hän otti yhteen kunnianhimoisen enonsa Thomas Howardin, Norfolkin 3. herttuan kanssa, kun hän sai aiheen epäillä tämän lojaaliutta itseään kohtaan. Kun hänen sisarensa Mary Boleyn avioitui aatelittoman miehen kanssa, hän karkotti tämän hovista. Sisaret kieltäytyivät pyytämästä toisiltaan anteeksi, ja Mary kirjoitti myöhemmin kirjeen, jossa julisti lujaa rakkauttaan uutta aviomiestään kohtaan.


title: Anna Boleyn

text: Anna Boleynia syytettiin myös hänen aviomiehensä hirmuvallasta. Hänen sanottiin pakottaneen Henrikin allekirjoittamaan vanhan neuvonantajansa sir Thomas Moren kuolemantuomion, kun tämä teloitettiin vuonna 1535 tämän kieltäydyttyä rikkomasta paavi Paavali III:lle antamaansa uskollisuudenvalaa. Vaikka Anna Boleyn ei todellakaan pitänyt Moresta, mikään ei todista hänen ajaneen tämän kuolemantuomiota. On epätodennäköistä, että hän olisi puolustanut tätä, mutta More oli kuitenkin hyväksynyt hänen asemansa kuningattarena Katariina Aragonialaisen sijaan.


title: Anna Boleyn

text: Anna Boleynin palvelija, flaamilainen muusikko Mark Smeaton pidätettiin ja häntä kidutettiin. Smeaton kielsi alun perin olleensa kuningattaren rakastaja, mutta tunnusti sen kidutettuna. Hän antoi kuulustelijoilleen myös toisen hovimiehen, sir Henry Norrysin tai Henry Norrisin nimen, joka oli Anna Boleynin vanha ystävä. Norris pidätettiin vapunpäivänä, mutta häntä ei voitu kiduttaa, koska hän oli aristokraatti. Kaksi päivää myöhemmin pidätettiin sir Francis Weston. Hovimies William Brereton pidätettiin myös aviorikoksesta syytettynä, mutta hän tuntuu olleen syytön ja itse asiassa Thomas Cromwellin vanhan kaunan uhri. Anna Boleynin oma veli pidätettiin myös insestistä ja maanpetoksesta syytettynä: hänellä väitettiin olleen seksuaalinen suhde omien sisartensa kanssa.


title: Anna Boleyn

text: 2. toukokuuta 1536 Anna Boleyn pidätettiin lounaalla ja vietiin Thamesjokea pitkin Lontoon Toweriin, missä hän murtui hetkeksi ja vaati saada tietää kaikki yksityiskohdat perheensä olinpaikasta ja häntä vastaan esitetyistä syytteistä.


title: Anna Boleyn

text: Neljä miestä joutuivat oikeuteen toukokuun 15. päivänä 1536. Weston, Brereton ja Norris kielsivät julkisesti syyllisyytensä, ja vain kidutettu Smeaton tuki hallitusta myöntämällä olevansa syyllinen. Kaksi päivää myöhemmin Anna ja George Boleyn joutuivat erikseen oikeuteen. Henrikiä ja hänen rakastajattarenaan pidettyä Jane Seymouria epäiltiin laajalti. Anna Boleynia syytettiin aviorikoksesta, insestistä ja maanpetoksesta. Vaikka hän ei ollut millään muotoa suosittu kansan keskuudessa, hänen oikeudenkäyntinsä oli niin puolueellinen, että jopa kansalaiset vastustivat sitä. Kuningas vaati joka tapauksessa hänen päätään, ja Anna Boleyn tuomittiin kuolemaan.


title: Anna Boleyn

text: Toukokuun 17. päivänä 1536, jolloin Boleynin oletetut ”rakastajat” teloitettiin julkisesti, Anna Boleynilta riistettiin kuningattaren arvonimi ja hänen tyttärensä Elisabet julistettiin äpäräksi. Seuraavana päivänä Anna Boleyn osallistui viimeistä kertaa messuun ja vannoi julkisesti olevansa syytön. Kun kuningattaren vanginvartija William Kingston kertoi hänelle, että hänelle myönnettäisiin erityinen oikeus tulla teloitetuksi ranskalaisen miekkaekspertin käden kautta, hän nauroi. ”Olen kuullut sanottavan, että pyöveli on oikein hyvä, ja minulla on kapoinen kaula.” Kingston oli ihmeissään siitä, että Anna Boleyn oli niin rauhallinen, ja kirjoitti: ”Hän iloitsi suuresti kuolemassa.”


title: Anna Boleyn

text: Anna Boleyn pukeutui tyylikkääseen mustaan pukuun ja kampasi kuuluisan tumman tukkansa toukokuun 19. päivän aamuna 1536. Joukko viranomaisia oli kerääntynyt Towerin pihamaalle seuraamaan hänen teloitustaan. Hän ei myöntänyt syyllisyyttään syytöksiin mutta vältti diplomaattisesti hyökkäämästä kuningasta vastaan, jotta tämä ei vainoaisi hänen sukulaisiaan. Sitten hän polvistui, ja hänen hovinaisensa sitoi hänen silmänsä. Pyöveli katkaisi hänen kaulansa nopealla miekaniskulla. Silminnäkijät väittivät, että kun hänen päätään näytettiin, hänen silmänsä olivat auki ja hän näytti yrittävän puhua. Anna Boleyn haudattiin myöhemmin samana päivänä läheiseen St Peter ad Vinculan kappeliin.


title: Anna Boleyn

text: Anna Boleynin kuolinpäivänä yksi Thomas Cranmerin oppilaista palasi Italiasta ja löysi Cranmerin puutarhastaan tietämättä mitään sen hetkisestä tilanteesta. Kun oppilas lähestyi Cranmeria ja tiedusteli, mikä oli vialla, Cranmer purskahti itkuun: ”Hänestä, joka oli kuningatar maan päällä, tulee tänään taivaan kuningatar.”


title: Anna Boleyn

text: Vuonna 1542 kun Anna Boleynin veljen leski, Rochfordin varakreivitär Jane Boleyn teloitettiin hänen osallisuutensa vuoksi kuningatar Katariina Howardin avioliiton ulkopuolisissa hairahduksissa, Jane Boleyn tunnusti syyttäneensä väärin perustein aviomiestään insestistä Anna Boleynin kanssa.


title: Anna Boleyn

text: Henrik VIII:n käytös heti Anna Boleynin kuoleman jälkeen oli niin riemukasta, että se järkytti jopa Espanjan suurlähettilästä Chapuysia, joka huomautti, että kuningas tuntui kantavan häpeänsä varsin mielellään.


title: Anna Boleyn

text: Mielipiteitä Anna Boleynin henkilöstä julkaistiin tosiasioina pian hänen kuolemansa jälkeen ja jälleen hänen tyttärensä kuoleman jälkeen. Katoliset esittivät Anna Boleynin ilkeänä ja manipuloivana noitana, mikä on yhä tunnetuin legenda Anna Boleynin elämästä. Protestanttisen legendan mukaan Anna Boleyn oli pyhimys. Nykyajan historioitsijoiden täytyy tehdä johtopäätöksiä Anna Boleynin todellisesta luonteesta näiden vihan ja ylistyssanojen vääristämien kuvausten perusteella.


title: Anna Boleyn

text: Nicholas Sanders oli Englannin katolinen pappi, joka vastusti vastusti Englannin kirkkoa ja Elisabetia, ja hän esitti Anna Boleynista lukuisia väitteitä, jotka julkaistiin hänen kuolemansa jälkeen vuonna 1585 nimellä "De origine et progressu schismatis Anglicani" (”Englantilaisen skisman synty ja elämä”). On syytä huomauttaa, ettei Sanders koskaan tavannut Anna Boleynia tai edes nähnyt tätä tämän elinaikana.


title: Anna Boleyn

text: Sanders väitti ensimmäisenä, että Anna Boleyn oli epämuodostunut, ja antoi hänelle noidan piirteitä. Hän väitti muun muassa, että Anna Boleyn oli nymfomaani, jolla oli lukuisia rakastajia, ja että tällä oli ulkoneva hammas ja kuusi sormea toisessa kädessään. Kaikki nuo piirteet yhdistettiin perinteisesti noitiin. Ei ole olemassa mitään aikalaiskuvausta, joka tukisi syytteitä, vaikka niihin viitataan vieläkin monissa oppikirjoissa.


title: Anna Boleyn

text: Protestanttinen John Foxe taas julisti Anna Boleynin olleen pyhimys. Hän sanoi useaan otteeseen, että Englannin kirkkoa ei olisi olemassa ilman kuningatar Annaa, joka oli ”luonteeltaan, sivistykseltään ja hurskaudeltaan kaikkein kaunein”.


title: Anna Boleyn

text: Vuoden 1613 näytelmällään "Henrik VIII" William Shakespeare pani alkuun tradition, jonka mukaan Anna Boleyn esitettiin romanttisena hahmona. Näytelmässä kuvataan pääasiassa kuninkaan avioeroa Katariina Aragonialaisesta, ja vaikka Anna Boleynin osa on pieni, hänen suuhunsa on pantu monet näytelmän muistettavimmat repliikit. Häntä ylistetään myös kruunajaiskohtauksessa, jossa yksi katsojista sanoo hänen olevan poikkeuksellisen kaunis ja hurskas nainen. Koska näytelmässä halutaan välttää Henrik VIII:n mustamaalaamista Anna Boleynin kustannuksella, näytelmä päättyy heidän tyttärensä ristiäisiin ja välttyy siten käsittelemästä kiistanlaista Boleynin teloitusta.


title: Anna Boleyn

text: Donizettin ooppera "Anna Bolena" esitettiin ensi kertaa Milanossa vuonna 1830, missä se saavutti suuren suosion. Ooppera esitettiin jälleen 1900-luvulla, jolloin pääosaa esitti oopperalaulajatar Maria Callas. Oopperasta tuli yksi hänen suurimmista menestyksistään.


title: Anna Boleyn

text: Anna Boleynin elämä on ollut lukuisien elämäkertojen, romaanien, elokuvien, näytelmien ja oopperoiden aihe.


title: Anna Boleyn

text: Myötämielisin elämäkerta on professori Eric W. Ivesin kirjoittama elämäkerta "The Life and Death of Anne Boleyn" vuodelta 1986 (uusintapainos 2004). Professori R. M. Warnicken kirja "The Rise and Fall of Anne Boleyn" tarjoaa myös myönteisen tulkinnan Anna Boleynin ”energisyydestä ja eloisuudesta”. Feministinen historioitsija Karen Lindsey uskoo kirjassaan "Divorced, Beheaded, Survived" Anna Boleynin tarinan olevan yksi kaikkien aikojen suurimmista feminismin vertauskuvista ja sanoo, että perinteinen käsitys Anna Boleynista moraalittomana kodinrikkojana ja kiipijänä ”on hyvää melodraamaa mutta vailla todisteita”. Äskettäin englantilainen kirjailija Joanna Denny on julkaissut kirjan "Anne Boleyn: A Life of England’s Tragic Queen", jossa hän tulkitsee myönteisesti Anna Boleynin roolia Englannin uskonpuhdistuksessa.


title: Anna Boleyn

text: Tarina Anna Boleynin ennenaikaisesta kuolemasta inspiroi englantilaisen musiikkiklassikon ”With Her Head Tucked Underneath Her Arm”, jonka Bert Lee ja R. P. Weston kirjoittivat vuonna 1934. Koominen laulu kertoo Anne Boleynin haamun yrityksistä pilata kuningas Henrikin huvit. Anna Boleynin ja Henrik VIII:n tarina oli aiheena myös Oscar-palkitussa elokuvassa "Anne of the Thousand Days" (1969), jonka pääosissa näyttelivät Richard Burton ja Genevieve Bujold.


title: Anna Boleyn

text: Vielä nykyäänkin kiistellään jonkin verran siitä, mikä on oikea Anna Boleynia esittävä muotokuva. Hänen ollessaan kuningatar hänestä maalattiin kokovartalomuotokuva, mutta se katosi seuraavien vuosisatojen kuluessa. Hänen tyttärensä kuningatar Elisabet I:n hallituskautena taulusta tehtiin useita kopioita, joissa kaikissa hänellä on samanlainen musta puku ja helmikaulanauha, mutta ihon ja hiusten väritys vaihtelee. Kuningatar Elisabetilla oli medaljonki, jossa oli hänen äitinsä kuva.


title: Anna Boleyn

text: Tallella on myös kaksi saksalainen Hans Holbeinin muotokuvaa. Ensimmäinen niistä on maalattu joskus vuoden 1530 tienoilla, mutta se kirjattiin Anna Boleynin muotokuvaksi vasta vuonna 1649 yli sata vuotta hänen kuolemansa jälkeen, joten useimmat historioitsijat eivät pidä sitä aitona. Toinen Holbeinin luonnos kirjattiin Anna Boleynin muotokuvaksi Edvard VI:n hallituskaudella, mutta muotokuvien merkinnässä tehtiin joitakin virheitä. Lisäksi kuvan esittämän naisen fyysiset piirteet eivät juuri muistuta Anna Boleynia. Todisteet osoittavat, että muotokuva saattaa esittää jotakuta Wyattin perheen naista. Kuvan naisella on kauniit piirteet, turkisreunusteinen puku ja puuvillamyssy.


title: Anna Boleyn

text: Flaamilaisen taiteilijan Lucas Horenboutin miniatyyrin tunnistettiin esittävän Anna Boleynia 1980-luvulla, sillä naisen riipus esittää valkoista haukkaa, josta tuli Anna Boleynin symboli vuonna 1533. Valkoinen haukka oli kuitenkin myös Anna Boleynin irlantilaisen perheen tunnus, joten muotokuva voi esittää ketä tahansa hänen naispuolista sukulaistaan. Riipuksen haukan siivet ovat lisäksi alaspäin, kun taas Boleynin suvun haukan siivet osoittivat yleensä ylös. Oikeastaan kuva on liian pieni, jotta riipusta voisi edes tunnistaa haukaksi.


title: Anna Boleyn

text: Nidd Hallissa Englannissa riippuu maalaus, joka on oletettavasti maalattu Anna Boleynin elämän loppupuolella. Tutkimus on kuitenkin osoittanut, että maalaus on tehty 1560-luvulla ja että sen omistajat käyttivät maalausta osoittaakseen kiintymystään Anna Boleynin tytärtä Elisabetia kohtaan. Myöhempinä vuosisatoina tehtiin satoja muotokuvia tyydyttämään yleisön uteliaisuutta Anna Boleynia kohtaan. Myöhempien aikojen muotokuvat esittävät hänet usein vääränlaisissa vaatteissa tai hänen kuolemansa hetkellä.


title: Anna Boleyn

text: 1. huhtikuuta 2005 komentaja George Melville-Jackson lähestyi Britannian sisäministeri Charles Clarkea anoakseen armahdusta Anna Boleynille. Vaikka Anna Boleyn oli kuollut kauan sitten, Melville-Jackson esitti, ettei Anna Boleyn ollut koskaan ansainnut rikollisen leimaa. Mikäli kuningatarta ei voitaisi julistaa syyttömäksi, hän pyysi ainakin, että tämä armahdettaisiin. Hän anoi myös sitä, että Anna Boleynin maalliset jäännökset siirrettäisiin tämän lepopaikasta Lontoon Towerista Westminster Abbeyyn, minne Elisabet I oli haudattu. Pyyntö torjuttiin myöhemmin, koska tapaus oli niin vanha ja niin paljon alkuperäistä todistusaineistoa oli tuhottu, ettei hallitus pystynyt todistamaan Anna Boleynin viattomuutta.


title: Hannu Järvenpää

text: Hannu Rainer Järvenpää (s. 19. toukokuuta 1963 Ii) on suomalainen pelaajauransa lopettanut jääkiekkoilija. Pelipaikaltaan hän oli laitahyökkääjä. Järvenpää on Suomen Jääkiekkoleijona numero 176.


title: Hannu Järvenpää

text: Järvenpää aloitti uransa SM-liigassa Oulun Kärpissä, jossa hän pelasi kaudet 1981–1986. Winnipeg Jets varasi hänet NHL:ään vuoden 1986 varaustilaisuuden neljännellä kierroksella numerolla 71. Järvenpää siirtyi Pohjois-Amerikkaan samana vuonna ja pelasi kolme kautta Jetsissä. Vuonna 1989 hän palasi Suomeen ja pelasi kaksi kautta Rauman Lukossa. Tämän jälkeen hän pelasi kauden Ruotsissa Leksandissa, jonka jälkeen tuli kaudeksi 1992–1993 Suomeen Jokereihin. Hän pelasi vielä kaudet 1993–1995 Kiekko-Espoossa, jonka jälkeen lopetti uransa. Järvenpää voitti SM-liigassa kolme pronssia.


title: Hannu Järvenpää

text: Maajoukkueurallaan Järvenpää pelasi Suomen paidassa 126 maaottelua, joissa hän keräsi 44 maalia ja 35 syöttöä eli yhteensä 79 tehopistettä. Hän oli mukana 1992 talviolympialaisissa, 1991 Kanada-cupissa sekä vuosien 1985, 1986, 1989, 1991 ja 1992 MM-kilpailuissa. 1985 MM-kilpailuissa hän voitti turnauksen maalipörssin yhdeksällä maalilla. Järvenpää voitti maajoukkueessa MM-hopean ja Kanada-cupin pronssin.


title: Hannu Järvenpää

text: Peliuransa jälkeen Järvenpää on toiminut valmentajana. Hän on ollut apuvalmentajana SaiPassa ja Pelicansissa. Hannu Järvenpää nimitettiin vuonna 2006 Espoon Jääklubin valmennuspäälliköksi.


title: 28 päivää myöhemmin

text: 28 päivää myöhemmin ("28 Days Later") on Danny Boylen ohjaama elokuva, jossa pääosissa ovat Cillian Murphy, Naomie Harris, Megan Burns, Brendan Gleeson ja Christopher Eccleston. Elokuva valmistui vuonna 2002 Isossa-Britanniassa. Elokuvan jatko-osa "28 viikkoa myöhemmin" tuli ensi-iltaan Suomessa syksyllä 2007.


title: 28 päivää myöhemmin

text: Iso-Britanniassa kolme eläinaktivistia murtautuu laboratorioon vapauttaakseen siellä olevat sairaat simpanssit. He kohtaavat laborantin, joka kertoo simpanssien kantavan virusta nimeltä "raivo". Hän yrittää estää aktivisteja vapauttamasta eläimiä, mutta virus pääsee vapaaksi.


title: 28 päivää myöhemmin

text: Seuraa uutisspektaakkeli, jossa kerrotaan viruksen levinneen joka puolelle Isoon-Britanniaa. Virus leviää herkästi pisaratartuntana. Sairastunut ihminen menettää vapaan tahtonsa hetkessä, ja alkaa metsästämään eläviä ihmisiä aikeinaan joko tartuttaa tai tappaa heidät tuntien silmitöntä raivoa.


title: 28 päivää myöhemmin

text: 28 päivää myöhemmin pyörälähetti nimeltä Jim herää hylätystä sairaalasta Lontoossa autuaan tietämättömänä epidemiasta. Ulkona tovin harhailtuaan tämän pelastaa kaksi selviytyjää; Mark ja Selena. He kertovat Jimille kaiken viime aikojen tapahtumista. Selviytyjät lähtevät Jimin kotiin etsimään Jimin vanhempia, löytäen heidät kuolleena. Taloon hyökkää saastuneita, ja Mark saa syvän haavan. Selena joutuu tappamaan hänet ja käskee Jimiä valmistautumaan lähtöön.


title: 28 päivää myöhemmin

text: Aamulla Jim ja Selena löytävät Frankin ja tämän tyttären Hannahin. He kuulevat radiosta sotilailta hätäilmoituksen ja lupauksen turvapaikasta. Kohteessa ryhmä ei löydä etsimäänsä, ja Frank saa tartunnan. Pian joukko sotilaita ilmestyy paikalle ja eliminoi tämän, vieden loput hyvin varusteltuun turvataloon. Sisällä majuri West sotilaineen vaikuttavat hyväntahtoisilta, kunnes Jim tajuaa heidän aikovan hyväksikäyttää Selenaa ja Hannahia.


title: 28 päivää myöhemmin

text: Jim viedään teloitettavaksi muurin reunalle, mutta tämä pääsee karkaamaan. Jim palaa takaisin turvatalolle tappaen sotilaita saastuneiden kanssa. West ampuu Jimiä, mutta Hannah ja Selena pelastavat tämän. Saastuneet tappavat Westin, ja Jim jää henkiin kolmikon paetessa turvatalolta.


title: 28 päivää myöhemmin

text: Pienen aikahypyn jälkeen kolmikon löytää sotilashävittäjä, jonka pilotti kutsuu lisäjoukkoja hakemaan heidät. Vaihtoehtoisessa lopussa elvytyksestä huolimatta Jim kuolee vammoihinsa.


title: Alvin Goldman

text: Alvin Ira Goldman (s. 1938) toimii filosofian professorina Rutgersin yliopistossa New Jerseyssä, Yhdysvalloissa. Aikaisemmin hän opetti Michiganin yliopistossa ja Arizonan yliopistossa. Goldman väitteli filosofian tohtoriksi Princetonin yliopistossa. Hänen puolisonsa on filosofi Holly Smith Goldman. Goldmanin keskeisiä tutkimusalueita ovat tietoteoria, mielenfilosofia ja kognitiotiede.


title: Alvin Goldman

text: Goldman on korostanut kognitiotieteen merkitystä tietoteorialle. Tässä hän edustaa Quinen naturalisoitua tietoteoriaa. Goldman on tutkinut erityisesti yhteisöllisen tietoteorian kysymyksiä ja on soveltanut lähestymistapaansa tietoteoriaan muun muassa oikeustieteeseen (erityisesti näyttöön), äänestämiseen ja tiedostusvälineisiin.


title: Luettelo suomenruotsalaisen kalenterin miesten etunimistä

text: Tämä on täydellinen luettelo miesten etunimistä, jotka esiintyvät Suomen ruotsinkielisessä nimipäiväkalenterissa. Vuonna 2010 nimipäiväkalenterissa oli 340 miestennimeä.


text: Vuoden 2015 nimipäiväuudistuksen myötä ruotsinkieliseen nimipäiväkalenteriin lisättiin 22 uutta miesten etunimeä.


title: Kalevi Numminen

text: Veijo Kalevi Numminen (s. 31. tammikuuta 1940 Tampere) on suomalainen entinen jääkiekkopuolustaja ja -valmentaja. Numminen syntyi Mouhijärvellä, jossa hänen äitinsä oli sotaa paossa ja isä rintamalla. Hän valmensi jääkiekkomaajoukkuetta 1973–1974 ja 1977–1982. Numminen oli myös perustamassa Montreal-Urheilu Oy:tä, joka valmistaa ja myy Montreal-merkkisiä mailoja.


title: Kalevi Numminen

text: Numminen aloitti vuonna 1957 Tapparassa, jossa pelasi koko 12 kautta kestäneen uransa. Hän lopetti keväällä 1969 vain 29-vuotiaana. Numminen ehti voittaa pelaajana kolme Suomen mestaruutta ja yhteensä seitsemän mitalia. SM-sarjapelejä Nummiselle kertyi 201 saldolla 41+40.


title: Kalevi Numminen

text: Suomea Numminen edusti yhdeksän kertaa arvokisoissa. Hän pelasi seitsemät MM-kisat ja kahdet olympialaiset. A-maaotteluita Numminen pelasi yhteensä 143.


title: Kalevi Numminen

text: Valmentajana Numminen aloitti Tapparassa 1970. Hän oli mukana tuomassa suomalaiseen kiekkoiluun puoliammattilaisuutta. Nummisen ja Mikko J. Westerbergin johtama Montreal-Urheilu vuokrasi talousvaikeuksissa olleen Tapparan ja sen pelaajat käyttöönsä. Tapparan pelaajat toimivat tavallaan Montrealin tuotekehittelijöinä ja se maksoi pelaajille palkkaa. Joukkue siirtyi samalla myös harjoittelu- ja markkinointitoiminnassa puoliammattilaisuuteen. Numminen toi Tapparaan muun muassa aamuharjoitukset. Numminen toimi koko 1970-luvun Tapparan valmentajana ja loi pienen etumatkan muihin seuroihin, mikä kantoi menestystä vielä 1980-luvulla. Hän johdatti Tapparan kolmeen Suomen mestaruuteen.


title: Kalevi Numminen

text: Maajoukkueen peräsimeen Numminen astui vuonna 1973. Vuoden pestin jälkeen hän palasi uudestaan ruoriin 1977. Numminen oli Suomen päävalmentajana viisi kertaa MM-kilpailussa ja kerran olympialaisissa sekä Kanada Cupissa.


title: Kalevi Numminen

text: Numminen vaikutti Tapparassa myös toimitusjohtajana vuodet 1986–1993. Tappara on jäädyttänyt Nummisen pelinumeron 2.


title: Kalevi Numminen

text: SM-liigan vuosittain jakama parhaan valmentajan palkinto kantaa nykyään Kalevi Nummisen nimeä.


title: Kalevi Numminen

text: Kalevi Nummisen molemmat pojat Teppo ja Teemu ovat myös jääkiekkoilijoita. Teppo lopetti pitkän NHL-uransa kauden 2008–2009 päätteeksi. Teemu pelasi hyökkääjänä parhaimmillaan SM-liigassa. Hän lopetti uransa kauteen 2005–2006 Suomi-sarjan HCM:ssä.


title: Kalevi Numminen

text: Numminen nimettiin vuonna 2011 kansainvälisen jääkiekkoliiton kunniagalleriaan.


title: Seppo Nikkilä

text: Seppo Tapani Nikkilä (s. 23. joulukuuta 1936 Tampere) on suomalainen entinen jääkiekkohyökkääjä.


title: Seppo Nikkilä

text: Nikkilä pelasi koko uransa 1955–69 Kooveessa, joka pelasi koko ajan SM-sarjassa lukuun ottamatta yhtä kautta. Hän oli mukana, kun Koovee voitti ainoan mestaruutensa 1968. Yhteensä Nikkilä pelasi SM-sarjassa 203 ottelua tehoin 91+104.


title: Seppo Nikkilä

text: Nikkilä pelasi A-maajoukkueessa 62 ottelua ja keräsi tehot 17+17. MM-kisoihin hänet valittiin kolme kertaa ja olympialaisiin kerran.


title: Seppo Nikkilä

text: Pääsarjatasolla Nikkilä pelasi myös lentopalloa, jossa edusti Järvensivun Kisaa.


title: Jättipihta

text: Jättipihta ("Abies grandis") on ikivihreä havupuu, jota tavataan Yhdysvaltain luoteisosissa ja ympäröivillä alueilla merenpinnan tasolta aina 1 800 metrin korkeuteen saakka. Jopa 80-metriseksi kasvava jättipihta on pihtalajeista suurikokoisin.


title: Jättipihta

text: Jättipihta kasvaa yleensä 40–70 metriä korkeaksi, joskus jopa 80-metriseksi. Rungolla on paksuutta suurimmillaan kaksi metriä. Puu on muodoltaan yleensä kartiomainen, muuttuen epäsäännöllisemmäksi vanhemmiten. Alemmat oksat yleensä nuokkuvat alaspäin. Laji on verraten lyhytikäinen suureksi havupuuksi, kuten pihdat yleensäkin, ja elää harvoin yli 300 vuotta.


title: Jättipihta

text: Jättipihdan neulasmaiset lehdet ovat 2–6 senttimetriä pitkiä ja noin kaksi millimetriä leveitä. Lehdet ovat asettuneet kahteen riviin vaakasuuntaisesti ja versot haarautuvat vastakkaisesti vaakasuuntaisesti, antaen oksille litteän muodon. Käpyjen pituus on 6–12 cm, niissä on 100–150 suomua ja ne murenevat kypsyttyään, noin puoli vuotta pölytyksen jälkeen vapauttaen siemenet. 6–8 millimetriä pitkät soikeat siemenet ovat siivekkäitä.


title: Jättipihta

text: Lajia tavataan Pohjois-Amerikan länsirannikolla, Kanadassa Brittiläisessä Kolumbiassa sekä Yhdysvalloissa Montanassa, Idahossa, Washingtonissa Oregonissa ja Kaliforniassa. Puu vihtyy rannikon ja vuoristojen kosteissa metsissä. Alueensa pohjoisosissa se saattaa kasvaa aivan merenpinnan tasolla, eteläosissa jopa 1 800 metrin korkeudella. Jättipihta viihtyy puolivarjoisilla paikoilla ja kestää hyvin erittäin varjoisiakin paikkoja, joskin kasvaa selvästi hitaammin vähemmässä valossa.


title: Jättipihta

text: Jättipihdan puuaines on verraten haurasta, ja puuta käytetään lähinnä paperiteollisuudessa. Lajia käytetään myös koristepuuna lauhkeilla vyöhykkeillä, Suomessa se on kestävä vain aivan etelärannikolla. Lisäksi se on läntisessä Pohjois-Amerikassa suosittu joulukuusena.


title: WizKids Games

text: WizKids Games on yhdysvaltalainen pääasiassa miniatyyripeleihin keskittyvä yhtiö.


title: WizKids Games

text: Jordan Weisman perusti WizKids yrityksen vuoden 2000 heinäkuussa. Yhtiön perusti pelisuunnittelija Jordan Weisman. Hänen tarkoituksenaan oli perustaa yritys, joka tekisi perinteisestä miniatyyripelaamisesta entistä nauttivampaa, ja luoda pelejä, jotka olisivat edullisia ja heti pelattavissa.


title: WizKids Games

text: WizKids kehitti uuden tavan pelata miniatyyreillä, kunkin hahmon tiedot olivat painettuina hahmon pohjaan, jolloin erillisiä kirjoja ja tauloita ei tarvittu.


title: WizKids Games

text: New Yorkista kotoisin oleva Topps osti WizKids:in vuonna 2003. Michael Eisnerin omistama The Tornante Company ja Madison Dearborn Partners ostivat Toppsin toiminnan vuonna 2007.


title: WizKids Games

text: NECA osti WizKids:in vuonna 2009.


title: WizKids Games

text: WizKids:in ensimmäinen peli "Mage Knight" julkaistiin ensimmäinen päivä marraskuuta 2000. Uutta pelissä olivat helposti koottavat ja valmiiksi maalatut miniatyyrit. Nyt pelaajat pystyivät keskittymään peliin tarpeeksi, ja aloittamaan pelit nopeasti. Peliin on julkaistu kolme lisäosaa ("The Lost Legion", "Krang" ja "Shades of Tezla").


title: WizKids Games

text: WizKids on tehnyt monta suosittua pelia Mage Knightin jälkeen. "HeroClix" keskittyi Marvelin sarjakuvahahmoihin, "MechWarrior"-pelissä pelaajat käyttävät miniatyyrirobotteja vihollista vastaan ja "MLB SportsClix" teki pelaajasta oman baseball-joukkueen valmentajan.


title: WizKids Games

text: Pirates CSG oli WizKidsin ensimmäinen koottava miniatyyri strategiapeli. Siinä pelaajat käyttivät muovikorteista irrotettavia, valmiiksi maalattuja ja helposti koottavia miniatyyrilaivoja. "RocketMen" jatkoi koottavien miniatyyripelien sarjaa taisteluilla avaruudessa. "Tsuro", Wizkidsin ensimmäinen lautapeli toi pelaajille elegantin strategiapelin vauhdikkaimmassa muodossa.


title: Samuli Paronen

text: Samuli Paronen (23. toukokuuta 1917 Virolahti – 26. elokuuta 1974 Hämeenlinna) oli suomalainen kirjailija, taidemaalari ja työmies. Vaikka vaatimattomissa oloissa elänyt Paronen julkaisi esikoisteoksensa vasta 47-vuotiaana ja kuoli jo 57-vuotiaana, hän ehti kirjoittaa arvostetun tuotannon: kahdeksan romaania, novellikokoelman ja aforismikokoelman "Maailma on sana", josta hänet parhaiten tunnetaan.


title: Samuli Paronen

text: Paronen syntyi Virolahden Ravijoen kylässä ja oli vanhempiensa Väinö Parosen ja Ida o.s. Tasan ainoa lapsi. Suutari-isä oli ollut perustamassa paikallista työväenyhdistystä ja punakaartin jäsenenä osallistui Suomen sisällissotaan. Väinö Paronen ei osallistunut väkivaltaisuuksiin tai taistelutoimiin, mutta hänet vangittiin toukokuussa 1918. Hän kuoli Tammisaaren vankileirillä saman vuoden elokuussa.


title: Samuli Paronen

text: Ompelutöillä itsensä ja poikansa elättänyt äiti puolestaan kuoli influenssaan vuonna 1932. Näin Samuli Paronen jäi orvoksi 14-vuotiaana. Paroselle määrättiin holhooja, mutta hän jäi kuitenkin asumaan kotimökkiinsä.


title: Samuli Paronen

text: Kansakoulun jälkeen Paronen elätti itsensä työmiehenä lähinnä metsä- ja maataloustöissä. Vuonna 1935 hän pestautui holhoojansa luvalla merimieheksi, minkä jälkeen hän oli kesät sillilaivoilla ja talvet rakennustyömailla. Helsingissä asuessaan Paronen meni naimisiin vuonna 1937 vuokraemäntänsä Aino Meurosen kanssa, joka oli häntä 20 vuotta vanhempi. Avioliitto jäi lapsettomaksi.


title: Samuli Paronen

text: Eri paikoissa asuttuaan hän osti vuonna 1950 vaimonsa kanssa Janakkalasta maatilan. Siellä hän kirjoitti esikoisromaaninsa "Kesä Aataminkylässä".


title: Samuli Paronen

text: Vuodesta 1964 lähtien Paronen asui osa-aikaisesti Riihimäellä ja muutti sinne pysyvästi vuonna 1968. Riihimäkeläiset tunnistivat Parosen pitkän ja kumaraisen hahmon isosta mustasta huopahatusta, joka peitti tummat tuuheat hiukset. Samuli Paronen oli tuttu näky Riihimäellä, sillä hän istuskeli mielellään puistoissa ja lukusaleissa, asemakahvilassa kahvilla tai syömässä. Hän hankki lisätienestiä rakennuksilla apumiehenä.


title: Samuli Paronen

text: Paronen kuoli keuhkosyöpään 1974 Ahveniston sairaalassa.Samuli Paronen -palkinto myönnetään ansioista aforistiikan alalla. Palkinto jaettiin ensimmäisen kerran vuonna 2006. Palkinnon jakaa Suomen aforismiyhdistys.


title: Pianosonaatti nro 29 (Beethoven)

text: Ludwig van Beethovenin pianosonaatti nro 29 B-duuri op. 106, lisänimeltään Hammerklavier, on yksi romantiikan ajan teknisesti vaativimmista pianosonaateista Franz Lisztin h-molli-sonaatin ohella. Beethoven sävelsi Hammerklavieria kesästä 1817 syksyyn 1818.


title: Pianosonaatti nro 29 (Beethoven)

text: Sonaatti on syvällinen ja vaativa niin kuulijan kun soittajankin näkökulmasta. Teoksessa on neljä osaa, ja sen kesto vaihtelee neljästäkymmenestä minuutista viiteenkymmeneen esitystemposta riippuen. Syntyaikanaan se oli Beethovenin ja samalla maailman pisin (tunnettu) sonaatti. Teoksen taustalla kummittelee myös Beethovenin vaikea rahapula, jonka takia hänen oli pakko saada teos valmiiksi lyhyessä ajassa. Ainutlaatuinen on myös Beethovenin jälkikäteen tähän sonaattiin tekemä muutos (kts. "Adagio").


title: Pianosonaatti nro 29 (Beethoven)

text: Hammerklavier () on ensimmäinen "suuri" sonaatti, johon on sulautettu eri tyylikausien musiikkia. Sonaatti sisältää fuugan (barokki) ja sonaattimuotoisen osan (klassismi). Finaalissa on tosin myös häivähdys romantiikkaa.Sonaatin ensimmäinen osa alkaa komealla teemalla (ks. nuottiesimerkki). Fermaatit eli pidäkkeet luovat jännitystä. Sävellaji vuorottelee B-duurin ja G-duurin välillä, mikä on sinänsä hämmästyttävä ja aikanaan ennenkuulumaton ratkaisu. G-duuri-teeman jälkeen palataan avausteemaan, mutta se soi hieman mahtipontisemmin kuin alussa.


title: Pianosonaatti nro 29 (Beethoven)

text: Sonaatin toinen osa on scherzo, jonka tarkoitus on vain hieman keventää tunnelmaa raskaan alkuosan jäljiltä. Scherzo kestää vain noin kolme minuuttia ja on hyvin eloisa. Sen teemaa on jopa luonnehdittu parodiaksi ensimmäisen osan teemasta. Trio on paljon dramaattisempi. Beethoven lisäsi tähän vielä dramaattisen väliosan, "Preston". Siinä tahtilajiksi vaihtuu 2/4. Lopussa alkuteema palaa, ja osa päättyy forte-sointuihin.


title: Pianosonaatti nro 29 (Beethoven)

text: Adagio on sonaattimuotoinen hidas osa. Se on soittajalle ja kuuntelijalle erittäin raskas. Adagiossa on epätavallista myös se, että puoli vuotta sonaatin valmistumisen jälkeen Beethoven lähetti kustantajalle yhden tahdin liitettäväksi osan alkuun. Kustantaja kertoi myöhemmin:


title: Pianosonaatti nro 29 (Beethoven)

text: "Minun on tunnustettava, että tahtomattani ajattelin, onko vanha opettajani todella tullut hulluksi – moinen huhu on jo jonkin aikaa kiertänyt. Lisätä nyt kaksi säveltä niin suurenmoiseen teokseen, jota oli työstetty perinpohjaisesti ja joka oli valmistunut jo puoli vuotta aiemmin!! Ja kuitenkin näiden kahden sävelen vaikutus on hämmästyttävä. Koskaan ennen ei näin vaikuttavia ja tärkeitä säveliä ole liitetty valmiiseen sävellykseen, ei vaikka niitä olisi suunniteltu alusta asti."


title: Pianosonaatti nro 29 (Beethoven)

text: Viimeinen osa, Largo – Allegro risoluto, alkaa rauhallisesti. Välillä sonaatti ryöpsähtelee nopeita juoksutuksia, mutta hitaat soinnut fermaatteineen pysäyttävät tunnelman. Suuren tunteidenpurkauksen jälkeen tahtilaji vaihtuu 4/4:stä 3/4:aan ja sävellaji A-duurista B-duuriin. Silloin alkaa "Fuga a tre voci", kolmiääninen fuuga. Tämä on pianokirjallisuuden huikaisevimpia teoksia. Pianisti saa esittää nopeaa ja paikoin raskasta kolmiäänistä fuugaa yli 10 minuuttia, ja hänen on jaksettava irrotella vielä lopussakin. Finaali vain vaikeutuu loppua kohden. Hammerklavier kuuluu musiikinhistorian suurimpien pianosonaattien joukkoon.


title: Amiraliteetin piiri

text: Amiraliteetin piiri () on hallintopiiri Pietarin kaupungin keskustassa Venäjällä. Koillisessa se rajoittuu Keskustan piiriin, kaakossa Moskovan piiriin, lounaassa Kirovin piiriin sekä luoteessa Nevaan ja Vasilinsaaren piiriin. Asukkaita on 154 900 henkeä (vuonna 2008).


title: Amiraliteetin piiri

text: Amiraliteetin piiri jakautuu kuuteen kuuteen kuntaan (kaupunginosaan):Piirihallinnon päämies on Aleksandr Ljubimov.


title: Tetrakromaattinen värinäkö

text: Tetrakromaattinen värinäkö eli nelivärinäkö on kyky muodostaa eri värejä neljällä eri silmän verkkokalvolla olevalla valoa aistivalla tappisolutyypillä. Ihmisillä on tyypillisesti trikromaattinen eli kolmivärinäkö, jolloin tappisoluja on punaherkkiä, viherherkkiä ja siniherkkiä, ja ne aistivat kolmea perusväriä, joiden yhdistelmistä aivoissa muodostuvat kaikki muut värit. Erään arvion mukaan naisista noin 2–3 prosentilla on tetrakromaattinen näkö, jolloin he saattavat voida nähdä jopa 100 miljoonaa eri väriä.


title: Tetrakromaattinen värinäkö

text: Maaselkärankaisten silmän perustyypissä on neljänlaisia tappisoluja, joista kunkin herkkyysmaksimi on valon eri aallonpituusalueella. Nämä herkkyyshuiput sijoittuvat yleensä lähiultravioletin alueelle (360–370 nanometriä), siniselle (420–440 nm), vihreälle ja keltaiselle (520–530 nm) sekä punaiselle (noin 600 nm). Lajien välillä on eroja. Tällaisen eläimen värinäköä sanotaan tetrakromaattiseksi. Se tavataan suurella osalla kaloista, sammakkoeläimistä, matelijoista ja päiväaktiivisista linnuista. Tetrakromaattisessa silmässä jokaisessa tappisolussa on väritön tai värillinen öljypisara, joka suodattaa solun herkkyysmaksimia lyhytaaltoisemman valon.


title: Tetrakromaattinen värinäkö

text: Pitkään maanalaista tai yöelämää viettäneet eläinlajit, kuten käärmeet ja nisäkkäät, ovat evoluution kuluessa menettäneet tetrakromaattisen värinäön. Samalla niiden tappisoluista ovat hävinneet öljypisarat. Nisäkkäiden kohdalla tämä muutos tapahtui niiden yli 100 miljoonan vuoden aikana, jolloin dinosaurukset hallitsivat maailmaa ja nisäkkäiden pienikokoiset esi-isät viettivät pääasiassa yöelämää. Nisäkkäillä on pääasiassa vain kahdenlaisia tappisoluja ja siksi niiden värinäkö on dikromaattinen. Euraasian mantereen ja eräiden Amerikan mantereen apinoiden (mukaan lukien ihmiset) trikromaattinen värinäkö syntyi, kun osa vihreää aistivista tappisoluista muuttui punaista aistiviksi.


title: Luettelo suomenruotsalaisen kalenterin naisten etunimistä

text: Tämä on täydellinen luettelo naisten etunimistä, jotka esiintyvät Suomen ruotsinkielisessä nimipäiväkalenterissa. Vuonna 2010 nimipäiväkalenterissa oli 374 naistennimeä.


text: Vuoden 2015 nimipäiväuudistuksen myötä ruotsinkieliseen nimipäiväkalenteriin lisättiin 35 uutta naisten etunimeä ja poistettiin yksi.


title: Lunda Sul

text: Lunda Sul on Angolan maakunta, joka sijaitsee maan koillisosassa. Sen pinta-ala on 83 000 km² ja siellä asuu noin 516 000 ihmistä (2014). Maakunnan pääkaupunki on Saurimo. Lunda Sulissa viljellään riisiä, maniokkia ja viljaa ja louhitaan timantteja, mangaania ja rautaa.


title: Vasilinsaaren piiri

text: Vasilinsaaren piiri tai Hirvisaaren piiri () on yksi Pietarin 18 hallintopiiristä. Piiri sijaitsee kaupungin keskustassa. Siihen kuuluu kaksi Nevan suistossa Suuren ja Pienen Nevan välissä sijaitsevaa suurta saarta, Vasilinsaari ja Alaissaari, joita erottaa vain kapea Smolenka-joki. Lisäksi piiriin kuuluu pieni Sernyi-saari Pienessä Nevassa. Piiri rajoittuu pohjoisessa Petrogradin ja etelässä Amiraliteetin piiriin. Piirissä on noin 200 000 asukasta.


title: Vasilinsaaren piiri

text: Vasilinsaaren piiri jakautuu viiteen kunnallishallintoalueeseen, jotka ovat asemaltaan Pietarin keskustan kaupunginosia. Kunnallishallintoalueet ovat


title: Focus Features

text: Focus Features on vuonna 2002 muodostunut yhdysvaltalaisen Universal Pictures -elokuvayhtiön art house -osasto, joka tuottaa ja levittää omia ja ulkomaisia elokuvia. Sen "Rogue Pictures" -osasto tuottaa ja levittää myös pienen budjetin toiminta- ja kauhuelokuvia.


title: Focus Features

text: Focus Features on perustettu vuonna 2002, mutta se on alun perin aloittanut toimintansa jo vuonna 1991 kun James Schamus ja Ted Hope perustivat New Yorkissa elokuvantuotantoyrityksen jolle he laittoivat nimeksi Good Machine. Yrityksessä ajatus oli tehdä mielenkiintoisia elokuvia aiheista, jotka eivät olleet kaupallisesti suuria menestyksiä.


title: Focus Features

text: Heidän ensimmäinen projektinsa oli Ang Leen kanssa elikuva Pushing Hands ("Tui Shou") johon hän oli saanut tuen. Sen hän oli saanut voittaessaan Taiwanin kansallisen käsikirjoituskilpailun. Schamuksen ja Hopein avulla elokuva tuotettiin ja julkaistiin teattereissa jotka olivat erikoistuneet taide-elokuvien näyttämiseen.


title: Focus Features

text: Aluksi Good Machinea pöyöritettiin melkeimpä harrastuksena mutta samalla Schamus ja Hope loivat suhteita arvostettuihin taiteilijoihin. Schamus oli mukana käsikirjoitamassa monia elokuvia muun muassa elokuvaa The Wedding Banquet joka tuotti  sen jälkeen kun se oli myyty Samuel Goldwyn Companylle. Se oli myös ehdolla parhaan ulkomaisen elokuvan Oscariin.


title: Focus Features

text: Vuonna 1997 Good Machine ja toinen riippumaton tuottaja/jakelija, October Films perustivat yhteisyrityksen Good Machine International ja alkoivat myydä omien elokuviensa oikeuksia. Yhteisen yhtiön johdossa olivat Hope ja Schamus sekä heidän uusi yhteistyökumppaninsa David Linde, joka oli aiemmin ollut samanlaisissa töissä Foxilla, Lorberilla ja Miramaxilla.


title: Focus Features

text: Vuonna 2000 julkaistiin Yhdysvalloissa filosofinen taistelulajien elokuvan Hiipivä tiikeri, piilotettu lohikäärme, jonka oli ohjannut Ang Lee ja jossa Schamus oli myös käsikirjoittajana, sen tuottaminen oli maksanut 12 miljoonaa dollaria Kiinassa. Sen tuotti Good Machine International ja useita muita yrityksiä, ja Linde ja Schamus toimivat tuottavina tuottajina. Tekstitetty elokuva tuotti Yhdysvalloissa yli 125 miljoonaa dollaria ja voitti neljä Oscar-palkintoa, mukaan lukien vuoden parhaimman ulkomaalaisen elokuvan palkinnon.


title: Focus Features

text: Vuonna 2004 Focus esitteli uuden tytäryhtiön nimeltään Rogue Pictures, se on erikoistunut jännitys-, toiminta-, trilleri- ja urbaani-genren elokuviin. Sen ensimmäiset julkaisut olivat uustuotanto Assault on Precinct 13, Seed of Chucky ja Shaun of the Dead.


title: Hermanni Vuorinen

text: Hermanni Karl Anton Vuorinen (s. 27. tammikuuta 1985 Pori) on entinen suomalainen jalkapalloilija. Hän oli pelipaikaltaan hyökkääjä, mutta uransa alussa pelasi enimmäkseen keskuspuolustajana.


title: Hermanni Vuorinen

text: Vuorinen aloitti uransa FC Jazzissa 7-vuotiaana ja kuului seuran kaikkien aikojen parhaaseen ikäluokkaan, joka voitti ensimmäisenä porilaisjoukkueena B-juniorien Suomen mestaruuden. Vuorisen ohella joukkueeseen kuuluivat muun muassa Matti Lähitie, Samu Ruisniemi ja Toni Junnila.


title: Hermanni Vuorinen

text: Suomen nuorten maajoukkueissa 22 ottelua pelannut Vuorinen siirtyi vain 17-vuotiaana Saksaan, SV Werder Bremenin organisaatioon, jossa hän pelasi amatöörijoukkueen otteluita. Melko lyhyeksi jääneen Saksan visiitin jälkeen hän palasi Suomeen, tällä kertaa AC Allianssin joukkueeseen, ja sieltä puolentoista vuoden jälkeen Honkaan kesken kauden 2005. Honka nousi tuon kauden päätteeksi Veikkausliigaan, ja aloitti kauden 2006 erittäin vakuuttavasti. Vuorinen oli suuressa osassa Hongan menestyksessä tehtyään 17 liigaottelussa peräti 16 maalia. Elokuussa 2006 uutisoitiin, että vastikään jatkosopimuksen allekirjoittanut tähtihyökkääjä on myyty norjalaiseen Fredrikstadiin . Vaikka Vuorinen siirtyi kesken kauden Fredrikstadiin, hän voitti silti Veikkausliigan maalikuninkuuden 2006.


title: Hermanni Vuorinen

text: Vuorinen ei murtautunut norjalaisseuran pelaavaan kokoonpanoon ja kesällä 2007 hänet lainattiin takaisin Suomeen HJK:n riveihin. HJK sai osto-option vuokrasopimukseen. Vuokrasiirron yhteydessä uutisoitiin, että Fredrikstadin pitää maksaa FC Hongalle vielä toinen osa siirtosummasta, noin 200 000 euroa. Vuorinen teki heti ensimmäisessä pelissä HJK:n riveissä maalin ja toisessa pelissä hattutempun HJK:n voittaessa MyPan 5–0. Sen jälkeen maalihanat tyrehtyivät ja nuo neljä maalia jäivät Vuorisen ainoiksi liigakaudella. Kauden jälkeen HJK ilmoitti, että se ei käytä osto-optiotaan Vuoriseen eikä hän jatka joukkueessa. Keväällä 2008 Vuorinen kirjoitti vuoteen 2010 asti ulottuvan sopimuksen vanhan seuransa Hongan kanssa. Hongassa Vuorinen teki kaudella 2008 yhdeksän maalia ja kaudella 2009 hänet kruunattiin Veikkausliigan maalikuninkaaksi kuudellatoista maalilla. Kauden 2010 elokuussa hän siirtyi Hongasta belgialaiseen Charleroihin. Vuorinen ehti viimeistellä kuusi liigamaalia ennen siirtoaan.


title: Hermanni Vuorinen

text: Elokuussa 2012 Vuorinen palasi Honkaan loppukauden ajaksi. Huhtikuussa 2013 hän ilmoitti lopettavansa uransa loukkaantumisten vuoksi.


title: Usopp

text: Usopp () on kuvitteellinen hahmo One Piece manga- ja animesarjassa. Hän on neljäs Olkihattupiraattien jäsen ja on tarkka-ampuja.


title: Usopp

text: Usoppin nimi perustuu luultavasti sanaan "Isoppu", joka lausutaan Japanissa "Aesop". Aesop taas tarkoittaa muinaista tarujen kertojaa. Usopp-nimi on luultavasti yhdistelmä sanoista "uso" ja "isopp", joista molemmat merkitsevät valehtelijaa tai tarujen kertojaa.


title: Usopp

text: Hänen nenänsä on pitkä kuin Pinokkiolla, tosin Usoppin nenä ei pitene valehdellessa. Mr. 2 Bon Clayn montaasi paljasti, että One Piece -maailmassa Usoppilla on maailman hassuin/oudoin nenä. Eiichiro Odan mukaan Usoppin eläinhahmo on vyötiäinen. Lisäksi hän kertoi Usoppin värin olevan keltainen ja hänen haisevan ruudille.


title: Usopp

text: Toinen Usoppin näkyvä piirre on pelkuruus ja hän kärsiikin usein "ei-voi-mennä-maihin" taudista. Erittäin vaarallisissa tilanteissa Usopp on todistanut olevansa rohkeampi mitä hän itsestään uskoo. Hän näyttää suurta päättäväisyyttä, kun hänen ystävänsä ovat vaarassa, tai kun hänen ystäviään pilkataan. Vaikka Usopp onkin pelkuri taisteluissa (paitsi ollessaan Sogeking), hän on korvaamaton apu Olkihatuille. Hän osaa korjata lähes mitä vain, mutta ei niin hyvin kuin viimeksi Olkihattuihin liittynyt Franky. Lisäksi hän on tarkka ampumaan ja omaa taiteellista silmää harjoiteltuaan lapsuusvuodet maalaamalla naapureiden seiniä.


title: Usopp

text: Vaikka Usoppilla ei ole yli-inhimillisiä voimia toisin kuin lähes kaikilla muilla Olkihattupiraateilla, hänellä on aivan järjettömän tarkka sihti ja uskomaton kivunsietokyky. Lähes jokaisessa taistelussa hän kärsii vakavia vaurioita, mutta siitä huolimatta pysyy pystyssä. Esimerkiksi Mr. 4 löi Alabastassa Usoppia neljän tonnin mailalla päähän. Hänen selvitessä hyökkäyksestä pahoista vammoista huolimatta, Miss Merry Christmas sanoi hyökkäyksestä selviämisen olleen mahdotonta. Usopp on Olkihattujen laivalääkärin, Tony Tony Chopperin eniten hoitama potilas.


title: Usopp

text: Hänen määränpäänsä on tulla urheaksi ja voimakkaaksi merten soturiksi, kuten hänen isänsä Yasopp on. Iältään Usopp on 17-vuotias (19-vuotias aikahypyn jälkeen) ja hän syntyi aprillipäivänä. Usopp on 174 cm pitkä (176cm aikahypyn jälkeen).


title: Usopp

text: Japanilaisen faniäänestyksen mukaan Usopp on kuudenneksi suosituin One Piece -hahmo.


title: Usopp

text: Usopp on kovan luokan valehtelija ja pitää kepposien tekemisestä joiden kohteena ovat lähes aina muut Olkihattupiraatit. Hän pitää myös Luffyn ja Chopperin seurasta, hullutellen heidän kanssaan. Usein Usopp kertoo Chopperille valheellisia tarinoita urotöistään, ja Chopper uskoo sinisilmäisesti kaiken. Ennen Chopperia hänen uskollinen kuuntelijansa oli Kaya. Nami on käyttänyt Usoppia hyväksi muun muassa aseen teossa ja parantelussa. Usoppin ehkä tähän mennessä parhain luomus onkin Clima Tact, jonka hän teki Namille ennen Alabastaa ja paranteli ennen Enies Lobbyä.


title: Usopp

text: Usopp säikkyy helposti ja usein yrittää käännyttää muut Olkihatut ajatuksesta rantautua saarelle, mutta häntä ei noteerata. Arasta luonteestaan huolimatta hän tekee mitä tahansa suojellakseen ystäviään, jopa vaarantaen oman henkensä. Lisäksi hänen ajatusmaailmansa kohota urheaksi merten soturiksi estää häntä pakenemasta taisteluista. Yleensä taisteluissa Usopp käyttää aseiden lisäksi valheitaan hyväksi, toivoen vihollisten tulevan huijatuiksi. Yksi hänen parhaimmista ominaisuuksistaan taisteluissa on kestävyys, joka on joskus pelastanut Olkihattujen hengen. Lisäksi hän todisti olevansa rohkea Enies Lobbyssä. Hänen ensimmäinen vihollisensa oli kolmanneksi vahvin CP9n jäsen, Jyabura (jonka taistelun hän hävisi) ja toisena hän uskalsi uhmata jopa CP9:n vahvinta agenttia, Rob Luccia (hän houkutteli Luccin kimppuunsa, jotta Luffy ponnistelisi vielä taistelemaan Luccin kanssa). Tämä todisti myös Usoppin uhraavan mieluummin itsensä kun toverinsa. Enies Lobbyssä Usopp oli myös puolustamassa Nico Robinia tarkka-ampumalla Oikeuden tornin huipulta.


title: Usopp

text: Enies Lobbyn jälkeisten tapahtumien jälkeen Usopp oppi myöntämään virheensä, Olkihattujen haluttua Usoppilta anteeksipyynnön eroamisestaan Olkihatuista. Thriller Bark osan aikana selvisi, kuinka negatiivinen ihminen Usopp on. Toisin kuin muihin Olkihattupiraatteihin, häneen ei tehonnut Peronan negatiiviseksi muuttavat kummitukset.


title: Usopp

text: Tavattuaan jättiläiset Dorryn ja Brogyn Little Gardenissa, Usopp päätti haluavansa käydä joskus jättiläisten kotisaarella, Elbafissa. Siellä hän haluaisi tavata yhtä kunniakkaita sotureita kuin Dorry ja Brogy. Kun Usopp tapasi myöhemmin Enies Lobbyssä jättiläiset Oimon ja Kaashiin, hän uudestaan sai intoa ryhtyä uljaaksi merten soturiksi.


title: Usopp

text: Usopp asui ennen Syrup-nimisessä kylässä itäisellä merellä. Nuoressa iässä hänen isänsä Yasopp jätti Usoppin ja hänen äitinsä lähtien itse merille Shanks Punatukan miehistön kanssa. Tämä herätti Usoppin kiinnostuksen merirosvoihin.


title: Usopp

text: Myöhemmin Merry paljasti huhun, miksi Usopp huuteli aina aamuisin merirosvojen tulevan. Pari vuotta myöhemmin Yasoppin lähdettyä, Usoppin äiti sairastui ja teki kuolemaa. Usopp aloitti valehtelemisen pitääkseen äitinsä hengen yllä, sanoen äidilleen Shanksin merirosvojen tulevan takaisin ja ottavansa heidät mukaan. Jopa äitinsä kuoltua Usopp jatkoi huutaen kylän poikki merirosvojen tulevan. Eräänä päivänä kolme lasta (Pippuri, Porkkana ja Sipuli) tulivat puhumaan Usoppille, ja yhdessä he perustivat Usopp-merirosvot.


title: Usopp

text: Ajan mittaan kyläläiset ärsyyntyivät Usoppin aikaisin aamuna huutelemiin valheisiin ja alkoivat heitellä Usoppia tavaroilla. Siitä huolimatta Usopp jatkoi huutelemista, sillä se hänen mielestään toi jotain sisältöä tylsään pikkukylän arkeen. Todellisuudessa monet kyläläiset käyttivät Usoppin huutelemista hyväkseen, ja jotkut pitivät Usoppin huutelemista esim. herätyskellona tai merkkinä töihin lähtöön. Myöhemmin Usopp alkoi kertoa hänen valheellisista uroteoistaan vanhempansa menettäneelle rikkaalle, mutta sairastuneelle Kaya-neidille piristääkseen häntä.


title: Usopp

text: Ironisesti osa Kayalle kertomistaan valheistaan on käynyt todeksi Olkihattujen kanssa matkatessa. Valetapaamisesta jättiläiskultakalan kanssa toteutui Little Garden -nimisellä saarella, kun Olkihatut olivat lähdössä sieltä. Toinen vale oli suurikokoinen myyrä, jonka Usopp tapasi Alabastassa taistellessaan Miss Merry Christmasin kanssa. Ehkä jonakin päivänä Usoppista tulee kapteeni ja hän saa 8000 jäsentä joukkoihinsa.


title: Usopp

text: Kun Mustan kissan merirosvot tulivat saarelle, Usopp, Luffy, Zoro ja Nami yhdessä taistelivat piraatteja ja heidän entistä johtajaansa, Kapteeni Kuroa vastaan. Kuro oli viettänyt kolme vuotta Kayan hovimestarina Kharadoor-nimellä.


title: Usopp

text: Kun Luffy ja muut voittivat Kuron ja Mustan kissan merirosvot, Usopp hajotti Usopp-merirosvot ryhtyessään oikeaksi merirosvoksi, ja kunnioittaakseen Usoppin muistoa entiset Usopp-merirosvot huutelivat merirosvojen tulevan aina aamuisin. Alun perin Usoppin oli tarkoitus lähteä yksin merille, mutta Luffy halusi Usoppin miehistöönsä Going Merry -laivaan, jonka Kaya lahjoitti heille. Myöhemmin Luffy antoi Usoppille tarkka-ampujan tittelin. Usopp ensitöikseen laivalla myös maalasi lippuun ja purjeeseen Olkihattujen Jolly Rogerin, nähtyään ensin Luffyn toivottoman maalauksen. Joskus Usopp leikillään pitää itseään Olkihattujen kapteenina.


title: Usopp

text: Saavuttuaan toiselle saarelle Grand Linella, Usopp koki hieman muutoksia. Saarella hän ja muut Olkihattupiraatit tapasivat jättiläiset Dorryn ja Brogyn. Jättiläiset olivat siihen päivään asti taistelleet sata vuotta keskenään ja unohtaneet miksi he taistelivat, kunnes Olkihatut saivat heidät muistamaan sen. Syy ei koskaan ollut tarpeellinen, sillä he taistelevat kunniastaan pitäen sitä omaa henkeäkin arvokkaampana. Olkihattujen lähdettyäkin jättiläiset jatkoivat taisteluaan. Tosimiesten taistelua, kuten Usopp sen nimesi. Heidän taistelunsa kosketti Usoppia, ja hän halusi samanlaiseksi mieheksi kuin he, urheaksi merten soturiksi. Muutos näkyi jo kun Olkihattujen laivalta tuoma olut räjähti Dorryn vatsassa Mr. 5:n toimesta tarkoituksena pilata Dorryn ja Brogyn taistelu. Tästä syystä Usopp taisteli Mr. 5:sta vastaan riskeistä huolimatta. Usopp yhä toivoo päästä käymään jättiläisten kotisaarella Elbafissa.


title: Usopp

text: Taistelussa Aokijiä vastaan Usopp pelkäsi kovasti huomatessaan ystäviensä häviävän niin helposti, joka sai hänet ajattelemaan hyötyään Olkihatuille. Hän alkoi pelätä, että Olkihattujen värvätessä yhä vain voimakkaampia jäseniä, joukon heikoimpana Usoppin taidot saattaisivat jäädä tarpeettomiksi. Lopulta Usopp teki päätöksensä erota Olkihatuista Water 7:ssä, kun Luffy päätti hankkia uuden laivan Going Merryn tilalle. Saadakseen laivan itselleen Usopp taisteli Luffyä vastaan. Taistelun aikana Usopp näytti piilevät kykynsä käyttämällä Skypieasta tuomiaan diaaleja. Hävittyään Luffylle hän siitä huolimatta sai pitää laivan, ja niin Usopp aloitti yrityksensä korjata korjautumattoman laivan. Myöhemmin hänet nappasi CP9 tavattuaan Frankyn ja Usopp menetti laivansa CP9:n julmuuden takia.


title: Usopp

text: Päästyään vapaaksi Sanjin avustuksella junamatkan aikana Enies Lobbyyn, Usopp sanoi ettei hänellä olisi enää mitään tekemistä Olkihattujen kanssa ja lähti. Minuutin päästä Usopp kuitenkin palasi takaisin. Hän oli pukenut naamion ja viitan ylleen, käyttäen uutta nimeä: Sogeking ( ), joka tarkoittaa tarkka-ampujaa ilman g-kirjainta, mutta g-kirjaimen kanssa Sniper Kingiä eli tarkka-ampujakuningasta. Tarinansa mukaan Sogeking on tarkka-ampujien saarelta, jonka voi löytää omasta sydämestään. Lisäksi Sogeking oli tehnyt itselleen tunnuskappaleen.


title: Usopp

text: Kaikki Olkihattupiraatit (ja Galley-La, Frankyn perhe ja CP9) tunnistivat hänet Usoppiksi, paitsi Luffy ja Chopper. Pitkään ei ollut tiedossa aikoisiko Usopp liittyä takaisin Olkihattuihin. Ainoa syy naamion käyttämiseen oli identiteettinsä salaaminen, vaikka se tehosikin vain Luffyyn ja Chopperiin.


title: Usopp

text: Junamatkalla hän auttoi Sanjia ja Frankya vapauttamaan Nico Robinin, mutta he epäonnistuivat Robinin halutessa jäädä. Sanji ja Usopp erottuivat vaunujen jakautuessa Frankysta, saavuttaen pian muut Olkihatut, Galley-Lan ja Franky perheen. Kun Olkihatut ja CP9 kohtasivat, Sogeking esitteli heille uuden aseensa, "Kabuton", joka on pitkä keppi voimakkailla kuminauhoilla ja diaalilla vahvistettu. Vaikka hän olikin ainoa Olkihatuista joka ei kyennyt kaatamaan yhtäkään CP9:n jäsentä, hän teki tärkeitä siirtoja Olkihatuille muun muassa sytyttämällä Maailmanhallituksen lipun tuleen ja suojatessaan Nico Robinia pitkän matkan etäisyydeltä ampumalla Spandamia ja sotilaita.


title: Usopp

text: Ensimmäisen kerran kun Usopp nähtiin jälleen Water 7:ssa, oli kun hänen piti päättää lähtisikö hän jättiläisten Oimon ja Kaashiin kanssa Elbafiin vai ei. Kun Luffyn isoisä Monkey D. Garp kävi keskustelua Olkihattujen kanssa, Usopp vakoili heitä ikkunan takaa Yokozunan kanssa. Sogekingina Usopp osallistui Olkihattujen järjestämään suureen voitonjuhlaan. Koska hän oli koko Enies Lobbyn ajan Sogeking, myös hänen etsintäkuulutuksessa käytetään nimeä Sogeking. Hän sai kiinniottopalkkiokseen 30 miljoonaa berryä, joka on sama kuin Luffylla hänen saadessaan ensimmäisen kiinniottopalkkionsa.


title: Usopp

text: Lopulta Usopp päätti liittyä uudestaan Olkihattuihin. Zoro kuitenkin sanoi lähtevänsä Olkihatuista, jos he päästäisivät Usoppin takaisin ilman anteeksipyyntöä häneltä. Usopp oletti Olkihattujen etsivän häntä Water 7:ssa, mutta Zoron sanojen jälkeen Olkihatut lähtivät ilman Usoppia. Kun Usopp huusi Olkihatuille haluavansa takaisin miehistöön, he eivät välittäneet vaan keskittyivät Garpilta pakenemiseen. Lopulta Usopp ymmärsi virheensä ja pyysi kyyneleet virraten anteeksi, jolloin Luffy itkien samalla venytti kätensä, jotta Usopp voisi tarrata siihen ja palata Olkihattuihin.


title: Usopp

text: Sogeking ilmestyi uudestaan taistelussa Peronaa vastaan Thriller Barkissa. Tässä tapauksessa hän pukeutui Sogekingiksi saadakseen lisää rohkeutta ja voimaa. Suomenkielisessä mangassa Sogekingin nimi on Ampunaamio.


title: Usopp

text: Usopp on hyvä tarkka-ampuja ja harjoitteli ahkerasti ritsalla ampumista, tullen yhdeksi parhaimmista nykyisistä tarkka-ampujista. Hänen ammuksinaan toimivat esimerkiksi lyijykuulat, kananmunat ja shurikenit. Hyökkäyksensä Usopp on nimennyt tähdenlennoilla (Boshi Japanissa), kuten "ruutitähdenlento", joka räjähtää osuessaan. Hän voi myös kestää paljon fyysistä tuskaa, joka tuli todistetuksi muun muassa Mr. 4:n lyödessä neljän tonnin mailalla Usoppia päähän. Peittääkseen heikkoutensa taisteluissa, hän käyttää eri strategioita selvitäkseen taisteluista, kuten esimerkiksi houkuttelemalla vihollisensa räjähtävälle alueelle, heittämällä vastustajan päälle viinaa sytyttäen sen tai käyttäen Mr. 4:n hitautta häntä vastaan. Kuten Nami, Usopp on myös voittanut itseään roimasti vahvempia vihollisia. Lisäksi pakomatkalla Enies Lobbysta hän liittyi Zoron ja Sanjin joukkoon puolustamaan Going Merryä kanuunankuulilta, joskus tuhoten jopa kolme kanuunankuulaa yhtä aikaa. Tämä todisti Usoppin olevan lähellä samaa tasoa kuin Zoro ja Sanji heidän aloittaessaan merirosvouran.


title: Usopp

text: Muut Usoppin aseet ovat usein huumorimielisiä, kuten esimerkiksi hänen viiden tonnin murskaajansa, joka koki ensiesiintymisensä Alabastassa (oikeasti "Usopp-murskaaja" painaa viiden tonnin sijaan kaksi kiloa). Usopp-murskaaja teki paluunsa huomattavasti isompana Thriller Barkissa, tällä kertaa "kymmenen tonnin painoisena". Se käy hyvin vihollisen pelottelusta, sillä vihollisen luullessa saavansa kovan iskun, hän saakin pään murskautumisen sijaan vain kuhmun. Nykyisin Usopp käyttää paljon myös Taivassaarelta tuomiaan diaaleja, kuten lamppudiaalia sokaisemaan vastuksensa ja tärskydiaaleja kerätäkseen vastustajilta hyökkäysvoimaa ja lopulta iskien ne takaisin heihin. Lisäksi hän kykeni oman aseensa lisäksi vahvistamaan Namille aikaisemmin suunnittelemaansa Clima Tactia diaaleilla. Seikkailun aikana Usopp myös toimi lähes kaiken korjaajana, mutta nykyisin hänen paikkansa on lähes kokonaan luovutettu uudelle jäsenelle, Frankylle.


title: Usopp

text: Myös valheitaan hän käyttää apunaan taisteluissa. Esimerkiksi pahan paikan tullen hän käyttää "ketsuppitähdenlentoa" saadakseen ketsupin näyttämään vereltä. Näin vihollinen luulee Usoppin kuolleen. Toinen myös usein esiintynyt valetta hyväksi käyttävä ase on "Usopp-kumilenksu", joka saa vastustajan luulemaan seuraavaksi tulevan voimakas isku, mutta kyseessä onkin vain kumilenkki ja Usopp saa aikaa juosta kauemmas tai saa vihollisensa huomion hetkeksi herpaantumaan. Myös hyökkäyksien nimissä hän käyttää valheitaan. Esimerkiksi Mr. 5:n kanssa taistellessaan hän sai Mr. 5:n uskomaan, että hän ampui tätä kohti "ruutitähdenlennon". Mr. 5:n nieltyä sen, Usopp paljasti hyökkäyksen oikean nimen: "tabascotähdenlennon", joka on tavallinen panos, mutta täytetty yhtenä tulisimpana kastikkeena tunnetulla tabascolla.


title: Usopp

text: Sogekingiksi tullessaan hän paljasti uuden aseensa, "Kabuton", ritsa joka on kuin pitkä sauva. Ensimmäisen kerran hän käytti sitä kun Luffy pyysi häntä polttamaan Maailmanhallituksen lipun. Kabuton avulla hyökkäyksistä tulee paljon nopeampia ja vahvempia. Lisäksi se on vahvistettu puhuridiaalilla. Kabuto on saanut nimensä sen ritsaosan muodoista, jotka muistuttavat kabuto-kuoriaisen sarvia. Sen lisäksi, että hänellä on uusi ase, hänellä on myös uusi ego, Sogeking. Pukiessaan naamarin ylleen hän saa lisää rohkeutta ja voimaa taisteluihin.


title: Usopp

text: Usopp osti hänen nykyiset tarkka-ampujan lasinsa Loguetownista, ja niiden avulla hän pystyy tähtäämään huomattavasti tarkemmin. eikä mm. kova tuuli käy silmiin. Mangassa hän osti ne, mutta animessa hän voitti ne Daddy the Fatherilta ampumalla tuuliviirin silmään pitkän matkan päästä. Usoppilla on myös kotikylässään hiottu pakoonjuoksemistaito, jonka avulla hän voi juosta erittäin nopeasti joko pakoon tai päästäkseen ripeästi toisaalle.


title: Usopp

text: Hänellä on vielä yksi taito, jossa hän on lahjakas. Usopp on erittäin hyvä taiteilija, ja on sarjan edetessä muun muassa maalannut Olkihatuille Jolly Rogerin ja tehnyt lumiveistoksia. Taiteellisen silmänsä vuoksi hän on myös päässyt Eiichiro Odan mangakirjojen fanipiirros-osion tunnukseksi.


title: Iso-Belt

text: Iso-Belt () on Tanskan saarten, Fynin ja Sjællandin, välissä sijaitseva salmi. Se on levein Tanskan salmista. Iso-Belt on 64 kilometriä pitkä ja leveys kapeimmassa kohdassa on 20 kilometriä.


title: Iso-Belt

text: Sana "belt" on latinan sanan "balteus" ’vyö’ (myös sanan Baltia) sukulaissana. Germaanisissa kielissä se tarkoittaa vanhastaan merensalmea. Islantilaisessa saagassa tavataan Tanskan salmiin viittaava nimi, Beltisund, jo 1200-luvulla. Vuonna 1660 eräs saksankielinen kartta liittää sanan eteen jo suureen kokoon viittaavan etuliitteen, kirjaamalla muodon "Der Grosse Beldt".


title: Iso-Belt

text:
Salmen läpi kulkee yli 20 metrin syvyinen laivaväylä, ja näin ollen se on tärkein merireitti Itämeren ja Pohjanmeren välillä. Salmi on muun muassa kampelan, meritaimenen, turskan ja nokkakalan elinympäristöä.
Vuonna 1997 salmen yli avattiin kaksiosainen Ison-Beltin silta, joka yhdistää Fynin ja Sjællandin saaret Sprogøn saaren kautta. Fynistä Sprogøhön kulkee matala auto- ja rautatiesilta (läntinen silta). Sprogøltä Själlannille vie siltayhdistelmä (itäinen silta), joka on 6 790 metriä pitkä. Siltayhdistelmän keskellä on riippusilta, jonka alituskorkeus on 65 metriä merenpinnasta. Sillan ylitys on maksullista. Esimerkiksi enintään 3,5 tonnia painavan henkilöauton ylitysmaksuna perittiin 33 euroa kesällä 2015. Rautatie kulkee itäisen Sprogøltä Själlannille tunnelissa.


title: Iso-Belt

text: Ison-Beltin sillan rakentamisen alettua 1991 Suomi haastoi Tanskan kansainväliseen tuomioistuimeen vapaan kauttakulkuoikeuden rikkomisesta, koska sillan valmistuttua Rauma-Repola Oy:n valmistamat öljynporauslautat eivät olisi mahtuneet kulkemaan sillan ali. Suomi veti riidan pois ennen pääkäsittelyä, koska Tanskan pääministeri oli puhelinneuvottelussa suostunut maksamaan korvauksia Suomen valtiolle siitä, että Rauma-Repola muuttaa lauttojen tuotantotapaa sellaiseksi, että ne voidaan kuljettaa sillan ali. Suomen asiamiehenä jutussa oli Martti Koskenniemi.


title: Lunda Norte

text: Lunda Norte on Angolan maakunta, joka sijaitsee maan koillisosassa. Sen pinta-ala on 99 000 km² ja siellä asuu noin 863 000 ihmistä. Lunda Norten väestö koostuu cokweista, lundista ja monista muista heimoista. Maakunnan pääkaupunki on Lucapa. Luanda Nortessa on suuria timanttiesiintymiä.


title: Daniel Borimirov

text: Daniel Borimirov (, s. 15. tammikuuta 1970 Vidin, Bulgaria) on bulgarialainen jalkapalloilija, joka edusti pitkään Levski Sofiaa sekä vuodet 1995–2003 saksalaista TSV 1860 Müncheniä. Saksan Bundesliigassa hän pelasi 214 ottelua. Hänen pelipaikkansa oli hyökkääjä.


title: Daniel Borimirov

text: Bulgarian maajoukkueessa Borimirov pelasi 67 ottelua ja teki niissä viisi maalia vuosina 1993–2005. Borimirov edusti maataan muun muassa MM-kilpailuissa 1994 ja 1998 sekä EM-kilpailuissa 1996 ja 2004.


title: Tamtam

text: Tamtam (myös tam-tam) on halkaisijaltaan suurikokoinen, noin 1–2 senttimetrin paksuinen metallinen lyömäsoitin. Se on perinteinen osa kaakkoisaasialaista ja varsinkin kiinalaista musiikkikulttuuria, mutta sitä käytetään nykyään myös orkesterimusiikissa. Tamtamia soitetaan pehmustetulla nuijalla.


title: Tamtam

text: Tamtameja on valmistettu samalla menetelmällä jo tuhansia vuosia. Tamtam sekoitetaan hyvin usein gongiin, koska ne näyttävät hieman toisiltaan. Siinä missä gongi on säveltasoltaan viritetty, tamtamin ääni on hyvin epämääräinen sekoitus sekä hyvin matalia että hyvin korkeita taajuuksia. Tamtam on myös kooltaan gongia suurempi.


title: Viipurin piiri (Pietari)

text: Viipurin piiri () on hallintopiiri Pietarissa. Se sijaitsee Pietarin keskustasta pohjoiseen sektorimaisena alueena.


title: Viipurin piiri (Pietari)

text: Viipurin piiri jakautuu kahdeksaan kunnallishallintoalueeseen. Niistä Levassova ja Parkala ovat asemaltaan taajamia ja loput ovat Pietarin keskustan kaupunginosia. Kunnallishallintoalueet ovat:


title: Saint-Germainin rauha

text: Saint-Germainin sopimus oli ensimmäisen maailmansodan päätteeksi Itävallan ja ympärysvaltojen välillä solmittu sopimus, johon kirjattiin Habsburgien valtakunnan hajoaminen.


title: Saint-Germainin rauha

text: Vielä ennen ensimmäistä maailmansotaa Itävalta ja Unkari olivat kaksoismonarkia, jossa Habsburgien suku hallitsi. Ensimmäisen maailmansodan jälkeen vuonna 1919 tehtiin Itävallan kanssa Saint-Germainin sopimus, kun puolestaan Unkarin kanssa sovittiin Trianonin sopimus vuonna 1920.


title: Saint-Germainin rauha

text: Ensimmäisen maailmansodan loppuvaiheilla häviön lähetessä Habsburgien valtakunta hajosi moniksi pieniksi valtioiksi ja Itävalta-Unkarin lukuisat eri kansallisuudet julistivat itsensä itsenäisiksi valtioiksi. Tilanne oli kaoottinen, joten Saint-Germainin ja Trianonin sopimukset tarkoitettiin myös selventämään tilannetta.


title: Saint-Germainin rauha

text: Saint-Germainin sopimuksen seurauksena Itävalta menetti Böömin ja Määrin vauraat alueet nuorelle Tšekkoslovakialle. Näillä alueilla asui kymmenen miljoonan ihmistä. Serbialle luovutettiin myös Itävallan alueita: Dalmatia, Bosnia ja Hertsegovina, jotka nyt yhdessä Montenegron kanssa muodostivat Jugoslavian. Romanialle luovutettiin Bukovina, ja uudelleenpystytetylle Puolalle Galitsia. Itävallan menetykset Italialle olivat myös huomattavat: Etelä-Tiroli, Trento, Istria ja Trieste kuuluivat tästä lähin Italian valtioon.


title: Saint-Germainin rauha

text: Sopimus oli raskas Itävallalle. Asukasluku putosi 52 miljoonasta 6,5 miljoonaan. Suurin osa teollisista keskuksista oli nyt osa Puolaa ja Tšekkoslovakiaa Itävallan sijasta. Tämä aiheutti todella vakavia taloudellisia ongelmia Itävallalle, ja se joutui anomaan huomattavia lainoja Kansainliitolta selvitäkseen.


title: Saint-Germainin rauha

text: Itävallasta tuli Saint-Germainin rauhansopimuksen myötä sisämaavaltio Alpeilla, johon jäivät vain entisen keisarikunnan saksankieliset alueet (Kärntenin maakuntaan jäi tosin pienehkö sloveenivähemmistö). Tynkä-Itävallan ei sallittu käyttää itsestään nimitystä Saksalainen Itävalta ("Deutschösterreich"), ja sopimus kielsi myös liittymisen Saksaan, vaikka suuri enemmistö itävaltalaisista sitä kannattikin. Itävallan armeija rajoitettiin 30 000 mieheen, ja Itävallalle määrättiin maksettavaksi sotakorvaukset.


title: Kaksimetallikanta

text: Kaksimetallikanta (bimetallijärjestelmä, bimetallismi) on rahajärjestelmä, joka perustuu kahteen arvometalliin, tyypillisesti kultaan ja hopeaan. Kaksimetallikanta oli käytössä muun muassa vuonna 1865 perustetussa latinalaisessa rahaliitossa.


title: Kaksimetallikanta

text: Kaksimetallikannan ongelmana on kiinteä vaihtosuhde metallien välillä, jonka vuoksi järjestelmää on vaikea ylläpitää, kun metallien todellinen markkina-arvo vaihtelee kysynnän ja tarjonnan mukaan.


title: Louis Washkansky

text: Louis Washkansky (1913 – 21. joulukuuta 1967) oli ensimmäinen ihminen, jolle tehtiin sydämensiirto.


title: Louis Washkansky

text: Washkansky oli syntyjään Liettuan juutalainen, joka muutti Etelä-Afrikkaan 9-vuotiaana vuonna 1922. Hänestä tuli ruokatavarakauppias Kapkaupunkiin. Washkansky palveli toisen maailmansodan aikana Pohjois- ja Itä-Afrikassa sekä Italiassa. Sodan jälkeen hän avioitui.


title: Louis Washkansky

text: Washkansky oli kova urheilija, hän pelasi jalkapalloa, ui ja nosti painoja. Myöhemmin hänen terveytensä kuitenkin huononi ja hän kärsi diabeteksestä ja sydänsairauksista.


title: Louis Washkansky

text: Washkanskylle tehtiin sydämensiirto 3. joulukuuta vuonna 1967 Groote Schuurin sairaalassa Kapkaupungissa. Uusi sydän oli saatu juuri auto-onnettomuudessa vakavasti loukkaantuneelta Denise Darvallilta. Sydämensiirtoleikkausta johti eräs Etelä-Afrikan tunnetuimmista lääkäreistä, kirurgi Christiaan Barnard. Washkansky selviytyi leikkauksesta ja eli 18 päivää, kunnes menehtyi keuhkokuumeeseen, joka johtui hänen immuunipuolustusta heikentävästä lääkityksestään.


title: Laina

text: Laina tarkoittaa rahalainaa tai esinelainaa. Tämä artikkeli käsittelee rahalainaa, jota kutsutaan myös velaksi tai luotoksi.


title: Laina

text: Sana "laina" merkitsee kahden osapuolen välistä sopimusta, jolla "lainanantaja" antaa rahamäärän, esineen tai tietyn paljouden esineitä "lainanottajalle". Lainanottaja sitoutuu antamaan lainanantajalle (tai hänen määräämällensä henkilölle) takaisin yhtä suuren rahamäärän tai saman paljouden samanlaisia esineitä kuin hän on saanut. Suomen laissa "laina" ei kuitenkaan tarkoita rahan lainaamista, vaan esineen luovuttamista toisen käyttöön korvauksetta. Lainan tätä merkitystä on käsitelty artikkelissa esinelaina. Tässä artikkelissa käsitellään vain rahan lainaamista.


title: Laina

text: Rahalainasta lainanantaja voi vaatia itselleen korkoa. Korko on hyvitys siitä, että lainanottaja on saanut tilaisuuden hyötyä lainarahoista.


title: Laina

text: Oikeustieteessä eroteltiin aiemmin "laina" ja "velka" toisistaan siten, että velasta maksettiin korkoa ja lainasta ei. Nykyisin sanoilla velka, laina tai "luotto" voidaan tarkoittaa samanlaista velkasuhdetta.


title: Laina

text: Velka voi olla muutakin kuin lainaa. Esimerkiksi ostovelka syntyy ostettaessa velaksi.


title: Laina

text: "Komittoitu laina" tarkoittaa määrätarkoitukseen sidottua luotonnosto-oikeutta.


title: Laina

text: Lainaa voi antaa ja ottaa joko yksittäinen ihminen (luonnollinen henkilö) tai juridinen henkilö kuten yritys tai pankki. Laina maksetaan takaisin sopimuksen mukaisesti joko kerralla tai vähitellen. Lainasta voidaan periä korkoa.


title: Laina

text: Lainasta syntyy velkasuhde. Lainanantajasta tulee velkoja, jolle laina on saaminen. Lainanottajasta tulee velallinen, jolla on velvoite huolehtia velan lyhentämisestä ja koronmaksusta. Jos kaksi tai useampi henkilö ottavat yhdessä lainaa, heti kutsutaan "yhteisvelallisiksi" (katso velallinen).


title: Laina

text: Jos lainanottaja on kuluttaja ja lainanantaja elinkeinonharjoittaja, laina katsotaan Suomessa kuluttajaluotoksi. Niitä koskevat erityissäädökset.


title: Laina

text: Lainoja on eri pituisia. Lainan pituus sovitaan lainanottajan ja lainanantajan kesken. Lyhytaikaisia lainoja ovat esimerkiksi pikavipit. Pitkäaikaisia lainoja ovat muiden muassa asuntolainat. Niiden keskipituus Ruotsissa oli 140 vuotta vuonna 2013, mikä johtui siitä, ettei lainoja juuri lyhennetty.


title: Laina

text: Korko on sovittu osuus lainasummasta. Laina voi olla kiinteäkorkoinen tai vaihtuvakorkoinen. Koron määrä tai korottomuus sovitaan lainasta sovittaessa.


title: Laina

text: Suomessa velka on lähtökohtaisesti aina koroton, ellei muuta ole sovittu eikä laista tai kauppatavasta muuta seuraa. Koroton laina on tavallinen sukulaisten välisissä velkasuhteissa ja markkinoinnin apuvälineenä myytäessä tuotteita velaksi. Tavallisesti laina on kuitenkin korollinen.


title: Laina

text: Koron yleinen laskutapa on ”vuotuinen korko”. Nykyään kaikissa lainoissa näytetään myös niin sanottu todellinen vuosikorko, jonka tarkoituksena on antaa oikea kuva lainan hinnasta kuluttajalle. Todellinen vuosikorko sisältää kaikki lainaan liittyvät kustannukset kuten aloitusmaksun, korot, marginaalin sekä kuukausittaisen tilinhoitomaksun.


title: Laina

text: Korkoa ei Suomessa lähtökohtaisesti lisätä pääomaan. Lainasopimuksessa voidaan kuitenkin sopia, että korko lisätään pääomaan, jolloin syntyy eksponentiaalinen korkoa korolle -vaikutus.


title: Laina

text: Mikäli laina-ajan, lainan koron ja takaisinmaksun tavan sekä aikataulun määrää lainanantaja yksipuolisesti, menettely voidaan katsoa koronkiskonnaksi tai kiristämiseksi (vrt. sopimusoikeus).


title: Laina

text: Korkokatto koskee Suomessa alle 2 000 euron kuluttajaluottoja (pienlainoja).


title: Laina

text:
Lainan lyhennystapoja on käytännössä kolme: annuiteettilaina, tasaerälaina ja tasalyhennyslaina. Kaikissa näissä lyhennysvaihtoehdoissa maksuerät koostuvat lainan lyhennyksestä ja korkokauden aikana kertyneistä koroista. Vaihtoehdot eroavat toisistaan siinä, kuinka nopeasti lainaa lyhennetään ja miten hoitokustannukset muuttuvat lainan viitekoron muuttuessa.
Annuiteettilainassa ja tasaerälainassa lainaa maksetaan takaisin laina-aikana aina samansuuruisina maksuerinä, jotka yhteensä kattavat sekä lainapääoman takaisinmaksun että korkokulut. Jos lainan viitekorko muuttuu, annuiteettilainan maksuerää muutetaan siten, että uusi maksuerä kattaa sekä lainapääoman että korkokulut jäljellä olevana laina-aikana. Tasaerälainassa maksuerä ei muutu viitekoron muuttuessa. Sen sijaan laina-aika pitenee, jos korko nousee, ja lyhenee, jos korko laskee. Tasalyhennyslainassa lainan lyhennys on sovittu kiinteän suuruiseksi ja kertyneiden korkojen osuus muuttuu, jos viitekorko nousee tai laskee. Koska lyhennysosa pysyy aina samana lainakorosta riippumatta, lainapääoma lyhenee tasaisesti ja nopeammin kuin muissa vaihtoehdoissa. Tällöin myös velkarasitus pienenee nopeimmin. Maksettavien korkojen määrä pienenee pääoman mukana niin kauan kuin lainakorko pysyy muuttumattomana.


title: Laina

text: Bullet-laina lyhennetään maksamalla koko lainasumma eräpäivänä.


title: Laina

text: Jos velallinen ei lyhennä lainaa tai maksa sen korkoa eräpäivänä, maksamatta jääneelle summalle kertyy viivästyskorkoa. Jollei muuta ole sovittu, viivästyskorko kertyy silloinkin, kun laina itse on koroton.


title: Laina

text: Viivästyskoron suuruudesta voidaan sopia lainasopimuksella tai se määräytyy korkolain mukaan. Viivästyskorko ei kuitenkaan voi olla lainakorkoa alempi.


title: Laina

text: Velkakirjassa velallinen sitoutuu maksamaan velan. Velasta voidaan sopia suullisesti tai kirjallisesti. Suullinen sopimus on kuitenkin altis riidoille. Velkakirja on velkojalle rahanarvoinen asiakirja. Hän voi siirtää sen toiselle esimerkiksi oman velkansa maksuksi.


title: Laina

text: Saadakseen lainaa velallinen voi joutua antamaan velkojalle vakuuden. Vakuus turvaa velkojan saatavia, jos velallinen ei täytäkään velvollisuuksiaan. Vakuuksia ovat takaus ja reaalivakuus. Takauksessa toinen henkilö eli "takaaja" sitoutuu maksamaan velan. Reaalivakuus tarkoittaa velan vakuudeksi annettavaa omaisuutta. Reaalivakuus voi olla velkojan haltuun luovutettava käteispantti (kuten arvopaperit tai jokin esine) tai niin sanottu luovuttamaton pantti eli kiinnitys. Kiinnityksessä luotonantaja ei saa kiinnitettyä omaisuutta vaan sitä koskevan asiakirjan. Kiinnitettävä omaisuus voi olla kiinteää omaisuutta (kiinteistö tai sen osa) tai irtainta omaisuutta (kuten auto, laiva, lentokone tai yritysirtaimisto).


title: Laina

text: "Kiinnelaina" tarkoittaa velkaa, jonka vakuutena on kiinnitys.


title: Laina

text:
Erilaisia lainoja:
Lainoja käyttötarkoituksen mukaan:
Lainoja lyhennystavan mukaan:


title: Pirates CSG

text:
Pirates Constructible Strategy Game (CSG) on WizKids Gamesin valmistama pienoismallipeli.
"Pirates" oli WizKids Gamesin ensimmäinen koottava strategiapeli.


title: Pirates CSG

text: Peli pelataan tasaisella alustalla, pelialueen koon määrää pelaajien lukumäärä ja laivojen määrä. Pelialueella on myös saaria ja mahdollisesti erilaisia esteitä, kuten koralliriuttaa tai sumua.


title: Pirates CSG

text: Jokainen pelaaja kokoaa laivastonsa eri laivoista, ja laivaston koon määrää ennalta sovittu pistehinta. Jokaiselle laivalle on annettu pistehinta, ja laivojen hinnat yhdistetään laivaston kokonaishinnaksi. Laivastoon voi myös kuulua miehistöä, kuten kapteeneja tai tykkimiehiä.


title: Pirates CSG

text: Pelin tavoite riippuu pelattavasta skenaariosta. Tyypillisessä pelissä tarkoituksena on kuitenkin kerätä mahdollisimman paljon rahaa villeiltä saarilta omalle kotisaarelle. Rahaa haetaan saarilta laivoilla.


title: Pirates CSG

text: Eräs pelin tärkeä osa on meritaistelu. Laivat voivat taistella toisiaan vastaan merellä tykein, tai tulla toisen laivan viereen ja yrittää sen valloitusta. Myös saarilla olevat linnakkeet voivat ampua laivoja.


title: Pirates CSG

text: Piratesissa käytetään muovisia, korteista irrotettavia laivoja. Laivat kootaan itse, osat yhteen liu'uttamalla, joten liimaa ei tarvita. Osat myös lähtevät irti toisistaan, joten laivojen kuljetus on helppoa.


title: Pirates CSG

text: Jokaiselle laivalle on ilmoitettu ruuman tilavuus, nopeus sekä tykkien tarkkuus ja niiden kantamat. Laivan tiedot lukevat laivan "kansikortissa". Kansikortissa kerrotaan myös jokaiselle laivalle ainutlaatuinen erikoissääntö, jota laiva voi hyödyntää. Erikoissääntö saattaa esimerkiksi muuttaa laivan nopeutta, tai antaa muita etuja laivalle.


title: Pirates CSG

text: Jos laivaan osuu meritaistelun aikana vihollisen ammus, se menettää yhden mastonsa. Masto irrotetaan laivasta ja laitetaan sivuun. Kun laivalla ei ole enää mastoja jäljellä, se ei voi liikkua eikä ampua.


title: Pirates CSG

text: Peliin kuuluu myös miehistöä. Pelaaja valitsee laivastoon haluamansa miehistön jäsenet, ja niiden pistehinta lisätään laivaston hintaan. Miehistöllä on erilaisia erikoissääntöjä, kuten laivoillakin. Miehistön erikoissäännöt vaikuttavat siltä laivalta käsin, mille ne on asetettu.


title: Pirates CSG

text: Peliin kuuluu paljon lisää sääntöjä ja osia. Näitä ovat muun muassa linnoitukset, tapahtumat ja ainutlaatuiset aarteet (engl. unique treasure).


title: Pirates CSG

text: Ensimmäiseen Pirates CSG-peliin, "Pirates of the Spanish Main":iin on julkaistu tähän mennessä kuusi lisäosaa. Ne ovat tässä aikajärjestyksessä.


title: Pirates CSG

text: Crimson Coast on ensimmäinen lisäosa Piratesiin ja se julkaistiin maaliskuussa 2005. Se uudisti pelin sääntöjä poistamalla ruudukoissa liikkumisen.


title: Pirates CSG

text: Revolution on toinen lisäosa Piratesiin ja se julkaistiin kesäkuussa 2005. Se toi peliin amerikkalaisen laivaston, toi uuden säännön "tapahtumat" (), toi uuden säännön miehistön ja laivojen "linkittämisestä" (), toi uuden säännön merijälkaväestä (), muutti linnoitusten sääntöjä ja toi tulen mukaan taisteluihin.


title: Pirates CSG

text: Barbary Coast on kolmas lisäosa Piratesiin ja se julkaistiin lokakuussa 2005. Se toi peliin uuden osapuolen, "Barbary Corsair":n. Se toi peliin kaleereja, poisti kääntymissäännön (), muutti saarien asettelun sääntöjä ja "ainutlaatuisten aarteiden" () sääntöjä.


title: Pirates CSG

text: South China Seas on neljäs lisäosa Piratesiin ja se julkaistiin helmikuussa 2006. Se toi mukaan uuden osapuolen, "Jade Rebellion":n ja toi peliin kaksi uutta laivatyypiä, džonkin () ja "kilpikonnalaivan" ().


title: Pirates CSG

text: Davy Jones´ Curse on viides lisäosa Piratesiin ja se julkaistiin toukokuussa 2006. Peli tuli myyntiin saman vuoden kesäkuussa Suomeen. Se toi peliin uuden osapuolen, "Cursed":n, uuden säännön "mustalle merkille" (), sekä toi peliin merihirviöt.


title: Pirates CSG

text: Mysterious Islands on kuudes lisäosa Piratesiin ja se julkaistiin marraskuussa 2006. Se toi peliin uuden osapuolen, "Mercenary":n, toi peliin säännöt "ex-patriot":lle, palkkasotilaalle () ja sukellusveneelle, sekä toi uuden saarityypin, "mysteerisen saaren" ().


title: Pirates CSG

text: Frozen North on seitsemäs lisäosa Piratesiin ja se julkaistiin 2007. Se tuo uuden osapuolen, Viikingit, sekä tuo peliin jäävuoret.


title: Kalininin piiri (Pietari)

text: Kalininin piiri () on hallintopiiri Pietarissa. Se sijaitsee Pietarin keskustan koillispuolella. Piirin pinta-ala on noin 40 neliökilometriä ja asukasluku noin 457 000 (2010).


title: Kalininin piiri (Pietari)

text: Kalininin piiri jakautuu seitsemään kunnallishallintoalueeseen, ja ne ovat asemaltaan Pietarin kaupunginosia. Kunnallishallintoalueet ovat


title: Teuvo Myyryläinen

text: Teuvo Myyryläinen (17. joulukuuta 1923 Lappee – 4. lokakuuta 1997 Lappeenranta) oli suomalainen jääkiekkovalmentaja ja -vaikuttaja.


title: Teuvo Myyryläinen

text: Myyryläinen oli yksi lappeenrantalaisseura SaiPan perustajista vuonna 1948. Hän oli myös yksi seuran varhaisista taustavaikuttajista. SaiPan päävalmentajana Myyryläinen toimi 1959–1964, 1967–1969 ja vielä 1985–1986. Hän on toiminut myös itäsuomalaisten KooKoon ja Jukurien valmentajana.


title: Teuvo Myyryläinen

text: Myyryläinen teki pitkän uran Suomen Jääkiekkoliiton liittohallituksessa, jossa istui vuodet 1960–1975. Hän ehti toimia myös 15 vuotta Jääkiekkoliiton valmennus- ja koulutusvaliokunnassa.


title: Teuvo Myyryläinen

text: Puolustusvoimissa Myyryläinen oli neljä vuotta urheilujoukkojen jääkiekkokouluttajana.


title: Teuvo Myyryläinen

text: Myyryläinen on Jääkiekkoleijona numero 46.


title: FK Lutš-Energija Vladivostok

text: Futbolnyi klub Lutš-Energija Vladivostok on jalkapalloseura Vladivostokista, Venäjältä. Seura nousi kaudeksi 2006 Venäjän pääsarjaan. Se tunnettiin vuoteen 2003 pelkästään Lutšina ennen sponsorisopimusta Dalenegro-energiayhtiön kanssa.


title: FK Lutš-Energija Vladivostok

text:
Lutš osallistui ensi kertaa Neuvostoliiton sarjoihin vuonna 1958, jolloin se pelasi kaukoidän B-sarjassa. Se voitti sarjan vuonna 1965 ja nousi A-sarjaan. Lutš pelasi alueellisessa sarjassa vuoteen 1972 saakka, mistä lähtien vuoteen 1991 saakka se pelasi Neuvostoliiton kakkosliigan itälohkossa. Seuran paras saavutus oli kakkossija vuonna 1984.
Vuonna 1992 Lutš voitti kakkosliigan itälohkon ja nousi ykkösdivisioonaan, mistä se putosi heti. Vuonna 1997 se putosi kakkosdivisioonaan, mistä se nousi takaisin ykkösdivisioonaan vuonna 2003 ja korkeimmalle sarjatasolle vuonna 2005 voitettuaan ykkösdivisioonan mestaruuden.


title: FK Lutš-Energija Vladivostok

text: Vladivostokin sijainti kaukana idässä tuottaa jatkuvasti ongelmia vierasjoukkueille. Lutšin kotiottelua FK Zenit Pietaria vastaan oli lähtenyt katsomaan kolme Zenitin fania, jotka ajoivat 15 000 kilometriä halki maan ja joutuivat jättämään Vladivostokiin Honda Civicinsä, joka oli hajonnut saamastaan rääkistä. Fanit palasivat kotiin Pietariin junalla. Zenit palkitsi faninsa lahjoittamalla heille uuden auton.


title: Jorma Suokko

text: Jorma Ilmari Suokko (s. 27. toukokuuta 1940 Tampere) on suomalainen entinen jääkiekkopuolustaja ja -valmentaja.


title: Jorma Suokko

text: Suokko oli SM-sarjassa Kooveen luottopuolustajia kaudet 1958–1969. Hän oli hyökkäykseen panostavan joukkueen alakerran tuki. Suokko oli voittamassa 1968 Kooveen historian ainoata Suomen mestaruutta. SM-sarjassa Suokon saldoksi jäi 43 + 52 = 95 pistettä 202 ottelussa.


title: Jorma Suokko

text: Suokko edusti Suomea kolmissa MM-kisoissa (Geneve ja Lausanne 1961, Colorado Springs 1962, Tukholma 1963) ja Innsbruckin olympialaisissa 1964. . Yhteensä hän pelasi 68 A-maaottelua.


title: Jorma Suokko

text: Koovee-uransa jälkeen Suokko siirtyi Vaasan Sportin pelaajavalmentajaksi ja nosti joukkueen aina liigaan asti. Liigassa hän toimi Sportin valmentajana. Suokon johdolla jalkapallokaupunkiin luotiin pohjat menestyvälle jääkiekkoseuralle.


title: ASEC Mimosas

text: Académie Sportive des Employés de Commerce Mimosas on abidjanilainen jalkapalloseura, joka pelaa Norsunluurannikon pääsarjassa Ligue 1:ssä.


title: ASEC Mimosas

text: Mimosas on perustettu vuonna 1948. Sen kotistadion on Stade Félix Houphouët-Boigny.


title: ASEC Mimosas

text: Mimosas voitti Afrikan Mestarien liigan vuonna 1998 ja Afrikan Super Cupin vuonna 1999. Kotimaansa mestaruuden se on voittanut 25 kertaa.


title: ASEC Mimosas

text: Mimosas tunnetaan erityisesti jalkapalloakatemiastaan, jota ovat käyneet monet Norsunluurannikon parhaat pelaajat.


title: Giorgio Rocca

text: Giorgio Rocca (s. 6. elokuuta 1975 Chur, Sveitsi) on italialainen uransa lopettanut alppihiihtäjä, joka voitti pujottelun maailmancupin kaudella 2005–2006. Hän on myös kolminkertainen MM-pronssimitalisti.


title: Giorgio Rocca

text: Rocca saavutti pronssia junioreiden MM-kilpailujen alppiyhdistetyssä 1994. Hän aloitti maailmancup-uransa kaudella 1996–1997, jolloin hän sai kahdeksan pistettä pujottelusta. Seuraavalla kaudella hän sai viisi pistettä suurpujottelusta. Vailin MM-kilpailuissa 1999 hän sijoittui pujottelussa neljänneksi ja suurpujottelussa 11:nneksi. St. Antonin MM-kilpailuissa 2001 Rocca oli pujottelussa viidestoista. St. Moritzin MM-kilpailuissa 2003 hän saavutti pronssia pujottelussa ja oli kahdeksas alppiyhdistetyssä. Hän oli pitkään keskikastia pujottelucupissa, kunnes sijoittui kolme kertaa peräkkäin neljänneksi kausilla 2002–2003, 2003–2004 ja 2004–2005. Bormion MM-kilpailuissa 2005 hän saavutti pronssia pujottelussa ja alppiyhdistetyssä.


title: Giorgio Rocca

text: Kaudella 2005–2006 Rocca oli aluksi aivan ylivoimainen. Hän voitti kauden viisi ensimmäistä pujottelua ja oli selvä ennakkosuosikki Torinon olympialaisissa, joissa hän pääsi vannomaan urheilijoiden olympiavalan. Rocca ei kuitenkaan pitänyt Torinon lähiseutujen rinteistä, ja ajoi ulos jo ensimmäisellä kierroksella. Kisan voitti Benjamin Raich. Torinon alppiyhdistetyssä Rocca oli viides. Olympialaisten jälkeen hänen sijoituksensa olivat selvästi huonompia kuin alkukaudesta. Ennen viimeistä osakilpailua hän oli enää 52 pistettä edellä Kalle Palanderia (547–495). Rocca kuitenkin varmisti pujottelucupin voiton Palanderin katkaistua polvensa nivelsiteet maailmancupin finaalin suurpujottelussa Åressa.